title: 2011/305/ΕΕ: Απόφαση του Συμβουλίου, της 21ης Μαρτίου 2011 , σχετικά με τη σύναψη, εξ ονόματος της Ευρωπαϊκής Ένωσης, συμφωνίας μεταξύ της Ευρωπαϊκής Κοινότητας και της Δημοκρατίας της Ισλανδίας, του Βασιλείου της Νορβηγίας, της Ελβετικής Συνομοσπονδίας και του Πριγκιπάτου του Λιχτενστάιν για συμπληρωματικούς κανόνες σχετικά με το Ταμείο Εξωτερικών Συνόρων για την περίοδο 2007 έως 2013

text:
               25.5.2011

               EL

               Επίσημη Εφημερίδα της Ευρωπαϊκής Ένωσης

               L 137/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 21ης Μαρτίου 2011
   σχετικά με τη σύναψη, εξ ονόματος της Ευρωπαϊκής Ένωσης, συμφωνίας μεταξύ της Ευρωπαϊκής Κοινότητας και της Δημοκρατίας της Ισλανδίας, του Βασιλείου της Νορβηγίας, της Ελβετικής Συνομοσπονδίας και του Πριγκιπάτου του Λιχτενστάιν για συμπληρωματικούς κανόνες σχετικά με το Ταμείο Εξωτερικών Συνόρων για την περίοδο 2007 έως 2013
   (2011/305/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο δ), σε συνδυασμό με το άρθρο 218 παράγραφος 6 στοιχείο α) σημείο v),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Σύμφωνα με το άρθρο 11 της απόφασης αριθ. 574/2007/ΕΚ του Ευρωπαϊκού Κοινοβουλίου και του Συμβουλίου, της 23ης Μαΐου 2007, σχετικά με τη σύσταση του Ταμείου Εξωτερικών Συνόρων για την περίοδο 2007 έως 2013, ως μέρους του γενικού προγράμματος «αλληλεγγύη και διαχείριση των μεταναστευτικών ροών» (1), οι τρίτες χώρες που συνδέονται με την υλοποίηση, την εφαρμογή και την ανάπτυξη του κεκτημένου Σένγκεν συμμετέχουν στο Ταμείο σύμφωνα με τις διατάξεις της εν λόγω απόφασης και συνάπτονται διακανονισμοί με τους οποίους διευκρινίζονται οι συμπληρωματικοί κανόνες που απαιτούνται για τη συμμετοχή αυτή, συμπεριλαμβανομένων των διατάξεων που εξασφαλίζουν την προστασία των οικονομικών συμφερόντων της Κοινότητας και την εξουσία λογιστικού ελέγχου του Ελεγκτικού Συνεδρίου.

               (2)

               Με την εξουσιοδότηση που έλαβε η Επιτροπή στις 20 Δεκεμβρίου 2007, οι διαπραγματεύσεις με τη Δημοκρατία της Ισλανδίας, το Βασίλειο της Νορβηγίας, την Ελβετική Συνομοσπονδία και το Πριγκιπάτο του Λιχτενστάιν ολοκληρώθηκαν στις 30 Ιουνίου 2009.

               (3)

               Σύμφωνα με την απόφαση 2010/374/ΕΚ του Συμβουλίου, της 30ής Νοεμβρίου 2009 (2), και εν αναμονή της σύναψής της σε μεταγενέστερη ημερομηνία, η συμφωνία μεταξύ της Ευρωπαϊκής Κοινότητας και της Δημοκρατίας της Ισλανδίας, του Βασιλείου της Νορβηγίας, της Ελβετικής Συνομοσπονδίας και του Πριγκιπάτου του Λιχτενστάιν για συμπληρωματικούς κανόνες σχετικά με το Ταμείο Εξωτερικών Συνόρων για την περίοδο 2007 έως 2013 (εφεξής «η συμφωνία») υπεγράφη στις 19 Μαρτίου 2010, εξ ονόματος της Ένωσης, και εφαρμόστηκε προσωρινά.

               (4)

               Μετά την έναρξη ισχύος της συνθήκης της Λισαβόνας την 1η Δεκεμβρίου 2009, συμφωνήθηκε τη στιγμή της υπογραφής κοινή δήλωση της Ευρωπαϊκής Ένωσης και της Δημοκρατίας της Ισλανδίας, του Βασιλείου της Νορβηγίας, της Ελβετικής Συνομοσπονδίας και του Πριγκιπάτου του Λιχτενστάιν σχετικά με τη συμφωνία μεταξύ της Ευρωπαϊκής Κοινότητας και της Δημοκρατίας της Ισλανδίας, του Βασιλείου της Νορβηγίας, της Ελβετικής Συνομοσπονδίας και του Πριγκιπάτου του Λιχτενστάιν για συμπληρωματικούς κανόνες σχετικά με το Ταμείο Εξωτερικών Συνόρων για την περίοδο 2007 έως 2013, ότι η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα, η οποία επισυνήφθη στη συμφωνία,

               (5)

               Σύμφωνα με τα άρθρα 1 και 2 του πρωτοκόλλου για τη θέση της Δανίας, το οποίο είναι προσαρτημένο στη συνθήκη για την Ευρωπαϊκή Ένωση και τη συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα απόφαση βασίζεται στο κεκτημένο Σένγκεν, η Δανία, σύμφωνα με το άρθρο 4 του εν λόγω πρωτοκόλλου, αποφασίζει εντός εξαμήνου από την απόφαση του Συμβουλίου σχετικά με την παρούσα απόφαση εάν θα την εφαρμόσει στο εθνικό της δίκαιο.

               (6)

               Η παρούσα απόφαση αποτελεί ανάπτυξη των διατάξεων του κεκτημένου Σένγκεν, στο οποίο το Ηνωμένο Βασίλειο δεν συμμετέχει σύμφωνα με την απόφαση 2002/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (3). Συνεπώς, το Ηνωμένο Βασίλειο δεν συμμετέχει στη θέσπιση της εν λόγω απόφασης και δεν δεσμεύεται από αυτήν ούτε υπόκειται στην εφαρμογή της.

               (7)

               Η παρούσα απόφαση αποτελεί ανάπτυξη των διατάξεων του κεκτημένου Σένγκεν, στο οποίο η Ιρλανδία δεν συμμετέχει σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετάσχει σε ορισμένες διατάξεις του κεκτημένου του Σένγκεν (4). Ως εκ τούτου, η Ιρλανδία δεν συμμετέχει στη θέσπιση της εν λόγω απόφασης και δεν δεσμεύεται από αυτήν ούτε υπόκειται στην εφαρμογή της.

               (8)

               Η συμφωνία θα πρέπει να συναφθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η συμφωνία μεταξύ της Ευρωπαϊκής Κοινότητας και της Δημοκρατίας της Ισλανδίας, του Βασιλείου της Νορβηγίας, της Ελβετικής Συνομοσπονδίας και του Πριγκιπάτου του Λιχτενστάιν για συμπληρωματικούς κανόνες σχετικά με το Ταμείο Εξωτερικών Συνόρων για την περίοδο 2007 έως 2013 (στο εξής «η συμφωνία») (5) και οι δηλώσεις εγκρίνονται εξ ονόματος της Ευρωπαϊκής Ένωσης.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να καταθέσει(-ουν) εξ ονόματος της Ευρωπαϊκής Ένωσης το μέσο έγκρισης που προβλέπεται στο άρθρο 13 παράγραφος 2 του πρωτοκόλλου, προκειμένου να δεσμευθεί η Ένωση.
   Άρθρο 3
   Η παρούσα απόφαση αρχίζει να ισχύει από την ημέρα της έκδοσής της.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 21 Μαρτίου 2011.

            Για το Συμβούλιο

            Ο Πρόεδρος

         MARTONYI J.

      (1)  ΕΕ L 144 της 6.6.2007, σ. 22.

      (2)  ΕΕ L 169 της 3.7.2010, σ. 22.

      (3)  ΕΕ L 131 της 1.6.2000, σ. 43.

      (4)  ΕΕ L 64 της 7.3.2002, σ. 20.

      (5)  Η συμφωνία έχει δημοσιευθεί στην ΕΕ L 169 της 3.7.2010, σ. 24 συνοδευόμενη από την απόφαση υπογραφής.


Avis juridique important

|

31991D0227

91/227/ΕΟΚ: Απόφαση του Συμβουλίου της 15ης Απριλίου 1991 για την προσωρινή εφαρμογή του εγκεκριμένου πρακτικού που τροποποιεί τη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Ινδονησίας για το εμπόριο κλωστοϋφαντουργικών προϊόντων

Επίσημη Εφημερίδα αριθ. L 100 της 20/04/1991 σ. 0031

ΑΠΟΦΑΣΗ ΤΟΥ ΣΥΜΒΟΥΛΙΟΥ  της 15ης Απριλίου 1991  για την προσωρινή εφαρμογή του εγκεκριμένου πρακτικού που τροποποιεί τη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Ινδονησίας για το εμπόριο κλωστοϋφαντουργικών  προϊόντων  ( 91/227/ΕΟΚ ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη :  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,  την πρόταση της Επιτροπής,  Εκτιμώντας :  ότι, εν αναμονή της ολοκλήρωσης των απαραίτητων διαδικασιών για τη σύναψή της, η συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Ινδονησίας για το εμπόριο κλωστοϋφαντουργικών προϊόντων, που μονογραφήθηκε στις 28 Ιουνίου  1986, εφαρμόζεται προσωρινά, από την 1η Ιανουαρίου 1987, σύμφωνα με την απόφαση 87/421/ΕΟΚ ( 1 ), καθόσον αφορά την Κοινότητα -  ότι στην εν λόγω συμφωνία προβλέπεται η δυνατότητα επανεξέτασης των ποσοτικών προσαρμογών των ποσοστώσεων για ορισμένες κατηγορίες, προκειμένου να ληφθεί υπόψη η εισαγωγή του εναρμονισμένου συστήματος -  ότι, μετά από διαβουλεύσεις μεταξύ της Κοινότητας και της Ινδονησίας, ένα εγκεκριμένο πρακτικό που τροποποιεί τις ποσοστώσεις για τα προϊόντα της κατηγορίας 6 που προβλέπεται στη συμφωνία μονογράφικε στις 17 Νοεμβρίου 1990 -  ότι, εν αναμονή της ολοκλήρωσης των απαραίτητων διαδικασιών για τη σύναψη της συμφωνίας και των άλλων εγκεκριμένων πρακτικών, το εγκεκριμένο πρακτικό της 17ης Νοεμβρίου 1990 θα πρέπει να εφαρμοστεί προσωρινά, με ισχύ από την 1η Ιανουαρίου 1990, με την  επιφύλαξη της αμοιβαίας προσωρινής εφαρμογής εκ μέρους της Δημοκρατίας της Ινδονησίας,  ΑΠΟΦΑΣΙΖΕΙ :  Άρθρο 1  Εν αναμονή της ολοκλήρωσης των απαραίτητων διαδικασιών για τη σύναψή του, το εγκεκριμένο πρακτικό της 17ης Νοεμβρίου 1990, που τροποποιεί τη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Ινδονησίας για το εμπόριο  κλωστοϋφαντουργικών προϊόντων εφαρμόζεται προσωρινά στην Κοινότητα, από την 1η Ιανουαρίου 1990, με την επιφύλαξη της αμοιβαίας προσωρινής εφαρμογής εκ μέρους της Δημοκρατίας της Ινδονησίας .  Το κείμενο του εγκεκριμένου πρακτικού επισυνάπτεται στην παρούσα απόφαση .  Άρθρο 2  Η Επιτροπή καλείται να εξασφαλίσει τη σύμφωνη γνώμη της κυβέρησης της Δημοκρατίας της Ινδονησίας σχετικά με τη προσωρινή εφαρμογή του εγκεκριμένου πρακτικού που αναφέρεται στο άρθρο 1 και να ενημερώσει σχετικά το Συμβούλιο . Λουξεμβούργο, 15  Απριλίου 1991 . Για το Συμβούλιο  Ο Πρόεδρος  J . F . POOS  ( 1 ) ΕΕ αριθ . L 233 της 19 . 8 . 1987, σ . 39 .


Avis juridique important

|

41994D0028

Κεκτημένο του Σένγκεν - Απόφαση της εκτελεστικής επιτροπής της 22ας Δεκεμβρίου 1994 σχετικά με το πιστοποιητικό για τη μεταφορά ναρκωτικών και ψυχοτρόπων ουσιών βάσει του άρθρου 75 [SCH/Com-ex (94) rev. 28]

Επίσημη Εφημερίδα αριθ. L 239 της 22/09/2000 σ. 0463 - 0468

ΑΠΟΦΑΣΗ ΤΗΣ ΕΚΤΕΛΕΣΤΙΚΗΣ ΕΠΙΤΡΟΠΗΣτης 22ας Δεκεμβρίου 1994σχετικά με το πιστοποιητικό για τη μεταφορά ναρκωτικών και ψυχοτρόπων ουσιών βάσει του άρθρου 75[SCH/Com-ex (94) 28 rev.]Η ΕΚΤΕΛΕΣΤΙΚΗ ΕΠΙΤΡΟΠΗ,Έχοντας υπόψη:το άρθρο 132 της σύμβασης εφαρμογής της συμφωνίας Σένγκεν,το άρθρο 75 της εν λόγω σύμβασης,ΑΠΟΦΑΣΙΖΕΙ:την έγκριση του επισυναπτόμενου εγγράφου SCH/Stup (94) 21 rev. 2 σχετικά με το πιστοποιητικό για τη μεταφορά ναρκωτικών ή/και ψυχοτρόπων ουσιών στο πλαίσιο θεραπευτικής αγωγής.Βόννη, 22 Δεκεμβρίου 1994.Ο ΠρόεδροςBernd SchmidbauerΠιστοποιητικό για τη μεταφορά ναρκωτικών ή/και ψυχοτρόπων ουσιών στο πλαίσιο θεραπευτικής αγωγής - Άρθρο 75 της σύμβασης εφαρμογής ΣένγκενSCH/Stup (94) 21 rev. 21. Τα κράτη μέλη της συμφωνίας Σένγκεν αποφάσισαν για την παρούσα μορφή του πιστοποιητικού, βάσει του άρθρου 75 της σύμβασης εφαρμογής Σένγκεν. Το εν λόγω πιστοποιητικό χρησιμοποιείται με ομοιόμορφο τρόπο στα κράτη μέλη και διατυπώνεται στην γλώσσα του κάθε κράτους. Η μετάφραση του περιεχομένου του εντύπου στα αγγλικά και τα γαλλικά βρίσκεται στο πίσω μέρος του πιστοποιητικού.2. Το πιστοποιητικό εκδίδεται από την αρμόδια αρχή του κάθε κράτους για τους υπηκόους του ιδίου κράτους, οι οποίοι επιθυμούν να μεταβούν σε άλλο κράτος μέλος της συμφωνίας Σένγκεν και για τους οποίους απαιτείται η λήψη ναρκωτικών ουσιών, βάσει ιατρικής συνταγής, κατά τη διάρκεια του ταξιδιού. Η διάρκεια ισχύος του πιστοποιητικού ανέρχεται σε 30 ημέρες.3. Το πιστοποιητικό εκδίδεται ή επικυρώνεται, βάσει ιατρικής συνταγής, από την αρμόδια αρχή. Πρέπει για κάθε χορηγηθείσα ναρκωτική ουσία να εκδίδεται ειδικό πιστοποιητικό. Αντίγραφο του πιστοποιητικού φυλάσσεται στην αρμόδια υπηρεσία.4. Ο ιατρός μπορεί να χορηγήσει, για τις ανάγκες του ταξιδίου, ναρκωτικά ή ψυχότροπες ουσίες, για διάρκεια 30 ημερών κατ' ανώτατο όριο. Η διάρκεια του ταξιδιού μπορεί να είναι μικρότερη από την προθεσμία αυτή.5. Κάθε κράτος μέλος έχει ορίσει μία κεντρική υπηρεσία (παράρτημα 2) η οποία δύναται να απαντήσει σε ερωτήματα τα οποία ενδεχομένως προκύψουν. Η υπηρεσία αυτή είναι ταυτόσημη με την αρχή χορήγησης ή, ενδεχομένως, επικύρωσης του πιστοποιητικού μόνο στο Βέλγιο, στο Λουξεμβούργο και στις Κάτω Χώρες.ΠΑΡΑΡΤΗΜΑ 1>PIC FILE= "L_2000239EL.046502.EPS">>PIC FILE= "L_2000239EL.046601.EPS">ΠΑΡΑΡΤΗΜΑ 2ΚΕΝΤΡΙΚΗ ΥΠΗΡΕΣΙΑ Η ΟΠΟΙΑ ΔΥΝΑΤΑΙ ΝΑ ΑΠΑΝΤΗΣΕΙ ΣΕ ΕΡΩΤΗΜΑΤΑ ΤΑ ΟΠΟΙΑ ΕΝΔΕΧΟΜΕΝΩΣ ΠΡΟΚΥΨΟΥΝ(Άρθρο 75 της συμβάσεως)ΒΕΛΓΙΟ:Ministère de la Santé PubliqueInspection générale de la PharmacieQuartier VésaleCité administrative de l'Etat1010 Bruxelles τηλ.: 32 2 210 49 28 φαξ: 32 2 210 63 70ΓΕΡΜΑΝΙΑ:Ministerium für Arbeit, Gesundheit und Soziales des Landes Nordrhein-WestfalenPharmaziedezernatHorionplatz 1 - Landeshaus 40213 Düsseldorf τηλ.: 49 211 837 3591 φαξ: 49 211 837 3662ΕΛΛΑΔΑ:Υπουργείο Υγείας και ΠρόνοιαςΔιεύθυνση ΦαρμάκωνΤμήμα ΝαρκωτικώνΑριστοτέλους 17 Αθήνα τηλ.: 5225301ΙΣΠΑΝΙΑ:Servicio de Restricción de EstupefacientesDirección Gral. de Farmacia y Productos SanitariosMinisterio de Sanidad y ConsumoCalle Principe de Vergara, 54 28006 - Madrid . Espagne . Chef du service: D. Luis Dominguez Arques τηλ.: 34-1-5752763 φαξ: 34-1-5781231ΓΑΛΛΙΑ:Ministère de la SantéDirection générale de la santé1, place de Fontenoy 75350 Paris cedex 07 SP τηλ.: 33-1-40564716 ou 33-1-40564341 φαξ: 33-1-40564054ΙΤΑΛΙΑ:Ministero SanitàDirezione Generale Servizio FarmaceuticoUfficio centrale StupefacentiVia della Civiltà Romana, 7 I - 00144 Roma τηλ.: (39-06) 59 94 31 77 φαξ: (39-06) 59 94 33 65ΛΟΥΞΕΜΒΟΥΡΓΟ:Ministère de la SantéDirection de la SantéL - 2935 Luxembourg τηλ.: (352) 478 5550 φαξ: (352) 48 49 03ΚΑΤΩ ΧΩΡΕΣ:Hoofdinspectie voor de geneesmiddelen van het Staatstoezicht op de Volksgezondheid P.O. Box 5406 NL - 2280 HK Rijswijk τηλ.: 31.70.3406423ΑΥΣΤΡΙΑ:Bundesministerium für Gesundheit, Sport und KonsumentenschutzAbteilung II/C/18Radetzkysstraße 2 1030 Wien τηλ.: 711 72 4734 φαξ: 713 86 14ΠΟΡΤΟΓΑΛΙΑ:Instituto nacional da Farmacia e do Medicamento (INFARMED)Parque de SaúdeAv. do Brazil, 53 1700 Lisboa φαξ: 351 1 795 91 16(1)(1) Sob reserva de homologação superior.


Avis juridique important

|

41988D0502

88/502/ΕΚΑΧ, ΕΟΚ, Ευρατόμ: Απόφαση των αντιπροσώπων των κυβερνήσεων των κρατών μελών των Ευρωπαϊκών Κοινοτήτων της 26ης Σεπτεμβρίου 1988 για το διορισμό δικαστών και γενικών εισαγγελέων στο Δικαστήριο

Επίσημη Εφημερίδα αριθ. L 273 της 05/10/1988 σ. 0011 - 0011

***** ΑΠΟΦΑΣΗ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ  της 26ης Σεπτεμβρίου 1988  για το διορισμό δικαστών και γενικών εισαγγελέων στο Δικαστήριο  (88/502/ΕΚΑΧ, ΕΟΚ, Ευρατόμ)  ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 32 β,  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 167,  τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 139,  Εκτιμώντας:  ότι η θητεία των κκ. Kai Bahlamann, Giacinto Bosco, Ulrich Everling, Yves Galmot, Thymen Koopmans, Lord Mackenzie Stuart και Jose Carlos de Carvalho Moitinho de Almeida, δικαστών του Δικαστηρίου, καθώς και των κκ. Jose Luis da Cruz Vilaca, Marco Darmon και Federico Mancini, γενικών εισαγγελέων του ιδίου Δικαστηρίου, λήγει στις 6 Οκτωβρίου 1988·  ότι πρέπει να γίνουν ορισμένοι διορισμοί για την περίοδο από 7 Οκτωβρίου 1988 μέχρι τις 6 Οκτωβρίου 1994·  ότι, λόγω του διορισμού του Sir Gordon Slynn ως δικαστή, πρέπει να διοριστεί ένας εισαγγελέας για το υπόλοιπο της θητείας του·  ότι, για να συμπληρωθεί η μερική ανανέωση του Δικαστηρίου, πρέπει να διοριστεί αργότερα ένας δικαστής,  ΑΠΟΦΑΣΙΖΟΥΝ:  Άρθρο 1  1. Διορίζονται δικαστές στο Δικαστήριο, για την περίοδο από 7 Οκτωβρίου 1988 μέχρι τις 6 Οκτωβρίου 1994:  Ο κύριος Fernand Grevisse  Ο κύριος Thymen Koopmans  Ο κύριος Federico Mancini  Ο κύριος Jose Carlos de Carvalho Moitinho de Almeida  Ο Sir Gordon Slynn  Ο κύριος Manfred Zuleeg  2. Διορίζονται γενικοί εισαγγελείς του Δικαστηρίου, για την περίοδο από 7 Οκτωβρίου 1988 μέχρι τις 6 Οκτωβρίου 1994:  Ο κύριος Marco Darmon  Ο κύριος Giuseppe Tesauro  Ο κύριος Walter van Gerven  Άρθρο 2  Διορίζεται γενικός εισαγγελέας του Δικαστηρίου, για την περίοδο από 7 Οκτωβρίου 1988 μέχρι τις 6 Οκτωβρίου 1991:  Ο κύριος Francis Jacobs  Βρυξέλλες, 26 Σεπτεμβρίου 1988.  Ο Πρόεδρος  Θ. ΠΑΓΚΑΛΟΣ


title: 2004/538/ΕΚ, Ευρατόμ:Απόφαση του Συμβουλίου, της 29ης Ιουνίου 2004, για το διορισμό του αναπληρωτή γενικού γραμματέα του Συμβουλίου της Ευρωπαϊκής Ένωσης

text:
               7.7.2004

               EL

               Επίσημη Εφημερίδα της Ευρωπαϊκής Ένωσης

               L 236/17

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 29ης Ιουνίου 2004
   για το διορισμό του αναπληρωτή γενικού γραμματέα του Συμβουλίου της Ευρωπαϊκής Ένωσης
   (2004/538/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 207 παράγραφος 2,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 121 παράγραφος 2,

         ΑΠΟΦΑΣΙΖΕΙ:
   Άρθρο 1
   Ο κ. Pierre DE BOISSIEU διορίζεται αναπληρωτής γενικός γραμματέας του Συμβουλίου της Ευρωπαϊκής Ένωσης για περίοδο πέντε ετών από 18ης Οκτωβρίου 2004.
   Άρθρο 2
   Η παρούσα απόφαση κοινοποιείται στον κ. Pierre DE BOISSIEU, τη επιμελεία του προέδρου του Συμβουλίου.
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 29 Ιουνίου 2004.

            Για το Συμβούλιο

            Ο Πρόεδρος

         B. AHERN


title: 2009/57/ΕΚ: Απόφαση της Ευρωπαϊκής Κεντρικής Τράπεζας, της 12ης Δεκεμβρίου 2008 , σχετικά με τη θέσπιση των αναγκαίων μέτρων για την εισφορά στη συσσωρευμένη αξία ιδίων κεφαλαίων της Ευρωπαϊκής Κεντρικής Τράπεζας και για την αναπροσαρμογή των ισοδύναμων προς τα μεταβιβασθέντα συναλλαγματικά διαθέσιμα απαιτήσεων των εθνικών κεντρικών τραπεζών (ΕΚΤ/2008/27)

text:
               24.1.2009

               EL

               Επίσημη Εφημερίδα της Ευρωπαϊκής Ένωσης

               L 21/77

      ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ

   της 12ης Δεκεμβρίου 2008
   σχετικά με τη θέσπιση των αναγκαίων μέτρων για την εισφορά στη συσσωρευμένη αξία ιδίων κεφαλαίων της Ευρωπαϊκής Κεντρικής Τράπεζας και για την αναπροσαρμογή των ισοδύναμων προς τα μεταβιβασθέντα συναλλαγματικά διαθέσιμα απαιτήσεων των εθνικών κεντρικών τραπεζών
   (ΕΚΤ/2008/27)
   (2009/57/ΕΚ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό ΕΣΚΤ»), και ιδίως το άρθρο 30,
   Εκτιμώντας τα ακόλουθα:

               (1)

               Η απόφαση ΕΚΤ/2008/23 της 12ης Δεκεμβρίου 2008 σχετικά με τα ποσοστά των μεριδίων συμμετοχής των εθνικών κεντρικών τραπεζών στην κλείδα κατανομής για την εγγραφή στο κεφάλαιο της Ευρωπαϊκής Κεντρικής Τράπεζας (1) προβλέπει την προσαρμογή της κλείδας κατανομής για την εγγραφή στο κεφάλαιο της Ευρωπαϊκής Κεντρικής Τράπεζας (ΕΚΤ) (εφεξής η «κλείδα κατανομής») σύμφωνα με το άρθρο 29.3 του καταστατικού ΕΣΚΤ, καθορίζει δε, με ισχύ από την 1η Ιανουαρίου 2009, τις νέες σταθμίσεις που αποδίδονται σε κάθε εθνική κεντρική τράπεζα (ΕθνΚΤ) στην προσαρμοσμένη κλείδα κατανομής (εφεξής οι «σταθμίσεις στην κλείδα κατανομής»).

               (2)

               Οι αναπροσαρμογές στις σταθμίσεις στην κλείδα κατανομής και οι μεταβολές που αυτές συνεπάγονται όσον αφορά τα μερίδια των ΕθνΚΤ στο εγγεγραμμένο κεφάλαιο της ΕΚΤ καθιστούν αναγκαία την αναπροσαρμογή των απαιτήσεων με τις οποίες η ΕΚΤ έχει πιστώσει τις ΕθνΚΤ που έχουν υιοθετήσει το ευρώ (εφεξής οι «συμμετέχουσες ΕθνΚΤ») δυνάμει του άρθρου 30.3 του καταστατικού ΕΣΚΤ και οι οποίες είναι ισοδύναμες προς τις εισφορές των εν λόγω ΕθνΚΤ στα συναλλαγματικά διαθέσιμα της ΕΚΤ (εφεξής οι «απαιτήσεις»).

               (3)

               Οι συμμετέχουσες ΕθνΚΤ, τα μερίδια συμμετοχής των οποίων στην προσαρμοσμένη κλείδα κατανομής αυξάνονται λόγω της αναπροσαρμογής, θα πρέπει επομένως να πραγματοποιήσουν αντισταθμιστική μεταβίβαση στην ΕΚΤ, η δε ΕΚΤ θα πρέπει να πραγματοποιήσει αντισταθμιστική μεταβίβαση στις συμμετέχουσες ΕθνΚΤ, των οποίων τα μερίδια συμμετοχής στην προσαρμοσμένη κλείδα κατανομής μειώνονται.

               (4)

               Σύμφωνα με τις γενικές αρχές της δικαιοσύνης, της ίσης μεταχείρισης και της προστασίας της δικαιολογημένης εμπιστοσύνης, από τις οποίες διέπεται το καταστατικό ΕΣΚΤ, οι συμμετέχουσες ΕθνΚΤ, των οποίων το σχετικό μερίδιο στη συσσωρευμένη αξία ιδίων κεφαλαίων της ΕΚΤ αυξάνεται λόγω των προαναφερόμενων αναπροσαρμογών, θα πρέπει επίσης να πραγματοποιήσουν αντισταθμιστική μεταβίβαση στις συμμετέχουσες ΕθνΚΤ, των οποίων τα σχετικά μερίδια μειώνονται.

               (5)

               Οι σταθμίσεις στην κλείδα κατανομής κάθε συμμετέχουσας ΕθνΚΤ έως την 31η Δεκεμβρίου 2008 και με ισχύ από την 1η Ιανουαρίου 2009 θα πρέπει να εκφράζονται ως ποσοστό του συνολικού κεφαλαίου της ΕΚΤ στο οποίο έχουν εγγραφεί όλες οι συμμετέχουσες ΕθνΚΤ, προκειμένου να υπολογιστεί η αναπροσαρμογή της αξίας του μεριδίου κάθε συμμετέχουσας ΕθνΚΤ στη συσσωρευμένη αξία ιδίων κεφαλαίων της ΕΚΤ.

               (6)

               Συνεπώς, απαιτείται η έκδοση νέας απόφασης της ΕΚΤ που να καταργεί την απόφαση ΕΚΤ/2006/24 της 15ης Δεκεμβρίου 2006 σχετικά με τη θέσπιση των λεπτομερών διατάξεων για την εισφορά στη συσσωρευμένη αξία ιδίων κεφαλαίων της Ευρωπαϊκής Κεντρικής Τράπεζας και για την αναπροσαρμογή των ισοδύναμων προς τα μεταβιβασθέντα συναλλαγματικά διαθέσιμα απαιτήσεων των εθνικών κεντρικών τραπεζών (2).

               (7)

               Το άρθρο 1 της απόφασης 2008/608/ΕΚ του Συμβουλίου της 8ης Ιουλίου 2008 σύμφωνα με το άρθρο 122 παράγραφος 2 της συνθήκης για την υιοθέτηση του ενιαίου νομίσματος από τη Σλοβακία την 1η Ιανουαρίου 2009 (3) προβλέπει ότι η παρέκκλιση υπέρ της Σλοβακίας, η οποία αναφέρεται στο άρθρο 4 της πράξης προσχώρησης του 2003 (4), καταργείται με ισχύ από την 1η Ιανουαρίου 2009,

         ΑΠΟΦΑΣΙΖΕΙ:
   Άρθρο 1
   Ορισμοί
   Για τους σκοπούς της παρούσας απόφασης νοούνται ως:

               α)

               «συσσωρευμένη αξία ιδίων κεφαλαίων»: το σύνολο των αποθεματικών της ΕΚΤ, των λογαριασμών αναπροσαρμογής και των εξομοιωμένων προς τα αποθεματικά λογαριασμών, όπως υπολογίζεται από την ΕΚΤ την 31η Δεκεμβρίου 2008. Με την επιφύλαξη του γενικού εννοιολογικού χαρακτήρα του όρου «συσσωρευμένη αξία ιδίων κεφαλαίων», τα αποθεματικά της ΕΚΤ και οι εξομοιωμένοι προς αυτά λογαριασμοί περιλαμβάνουν το γενικό αποθεματικό και τον εξομοιωμένο προς τα αποθεματικά λογαριασμό προβλέψεων για κινδύνους που σχετίζονται με τις συναλλαγματικές ισοτιμίες, τα επιτόκια και την τιμή του χρυσού·

               β)

               «ημερομηνία μεταβίβασης»: η δεύτερη εργάσιμη ημέρα μετά την έγκριση από το διοικητικό συμβούλιο των χρηματοοικονομικών λογαριασμών της ΕΚΤ για το οικονομικό έτος 2008.

         Άρθρο 2
   Εισφορά στα αποθεματικά και στους εξομοιωμένους προς αυτά λογαριασμούς της ΕΚΤ
   1.   Εάν το μερίδιο μιας συμμετέχουσας ΕθνΚΤ στη συσσωρευμένη αξία ιδίων κεφαλαίων αυξάνεται λόγω της αύξησης της στάθμισής της στην κλείδα κατανομής με ισχύ από την 1η Ιανουαρίου 2009, η συγκεκριμένη συμμετέχουσα ΕθνΚΤ μεταβιβάζει στην ΕΚΤ κατά την ημερομηνία μεταβίβασης το ποσό που καθορίζεται σύμφωνα με την παράγραφο 3.
   2.   Εάν το μερίδιο μιας συμμετέχουσας ΕθνΚΤ στη συσσωρευμένη αξία ιδίων κεφαλαίων μειώνεται λόγω της μείωσης της στάθμισής της στην κλείδα κατανομής με ισχύ από την 1η Ιανουαρίου 2009, η συγκεκριμένη συμμετέχουσα ΕθνΚΤ λαμβάνει από την ΕΚΤ κατά την ημερομηνία μεταβίβασης το ποσό που καθορίζεται σύμφωνα με την παράγραφο 3.
   3.   Το αργότερο την ημέρα της έγκρισης από το διοικητικό συμβούλιο των χρηματοοικονομικών λογαριασμών της ΕΚΤ για το οικονομικό έτος 2008, η ΕΚΤ υπολογίζει και επιβεβαιώνει σε κάθε συμμετέχουσα ΕθνΚΤ το ποσό που η συγκεκριμένη συμμετέχουσα ΕθνΚΤ μεταβιβάζει στην ΕΚΤ, σε περίπτωση που έχει εφαρμογή η παράγραφος 1, ή το ποσό που η συγκεκριμένη συμμετέχουσα ΕθνΚΤ λαμβάνει από την ΕΚΤ, σε περίπτωση που έχει εφαρμογή η παράγραφος 2. Με την επιφύλαξη στρογγυλοποίησης κάθε ποσό που μεταβιβάζεται ή λαμβάνεται υπολογίζεται με πολλαπλασιασμό της συσσωρευμένης αξίας ιδίων κεφαλαίων με την απόλυτη διαφορά μεταξύ της στάθμισης της κάθε συμμετέχουσας ΕθνΚΤ στην κλείδα κατανομής την 31η Δεκεμβρίου 2008 και της στάθμισής της στην κλείδα κατανομής με ισχύ από την 1η Ιανουαρίου 2009, και διαίρεση του γινομένου διά του 100.
   4.   Κάθε περιγραφόμενο στην παράγραφο 3 ποσό καθίσταται απαιτητό σε ευρώ την 1η Ιανουαρίου 2009, η μεταβίβασή του όμως πραγματοποιείται κατά την ημερομηνία μεταβίβασης.
   5.   Κατά την ημερομηνία μεταβίβασης η συμμετέχουσα ΕθνΚΤ ή η ΕΚΤ που σύμφωνα με την παράγραφο 1 ή την παράγραφο 2 οφείλει να μεταβιβάσει ορισμένο ποσό, μεταβιβάζει, χωριστά, και τους τόκους επί κάθε ποσού που αντίστοιχα οφείλει καθεμία εξ αυτών και οι οποίοι αφορούν την περίοδο από την 1η Ιανουαρίου 2009 έως την ημερομηνία μεταβίβασης. Οι μεταβιβάζοντες και οι αποδέκτες των παραπάνω τόκων είναι οι ίδιοι με τους μεταβιβάζοντες και τους αποδέκτες των ποσών από τα οποία προκύπτουν οι τόκοι.
   6.   Εάν η συσσωρευμένη αξία ιδίων κεφαλαίων είναι μικρότερη του μηδενός, ο διακανονισμός των μεταβιβαστέων ή ληπτέων σύμφωνα με τις παραγράφους 3 και 5 ποσών πραγματοποιείται προς κατευθύνσεις αντίστροφες αυτών που καθορίζονται στις παραγράφους 3 και 5.
   Άρθρο 3
   Αναπροσαρμογή των ισοδύναμων προς τα μεταβιβασθέντα συναλλαγματικά διαθέσιμα απαιτήσεων
   1.   Επειδή η αναπροσαρμογή των απαιτήσεων που ισοδυναμούν προς τα μεταβιβασθέντα συναλλαγματικά διαθέσιμα της Národná banka Slovenska θα διέπεται από την απόφαση ΕΚΤ/2008/33 της 31ης Δεκεμβρίου 2008 σχετικά με την καταβολή κεφαλαίου, τη μεταβίβαση συναλλαγματικών διαθεσίμων και τις εισφορές στα αποθεματικά και στους εξομοιωμένους προς αυτά λογαριασμούς της Ευρωπαϊκής Κεντρικής Τράπεζας από τη Národná banka Slovenska (5), το παρόν άρθρο διέπει την αναπροσαρμογή των απαιτήσεων που ισοδυναμούν προς τα μεταβιβασθέντα συναλλαγματικά διαθέσιμα των λοιπών συμμετεχουσών ΕθνΚΤ.
   2.   Οι απαιτήσεις των συμμετεχουσών ΕθνΚΤ προσαρμόζονται με ισχύ από την 1η Ιανουαρίου 2009, σύμφωνα με τις αναπροσαρμοσμένες σταθμίσεις τους στην κλείδα κατανομής. Η αξία των απαιτήσεων των συμμετεχουσών ΕθνΚΤ με ισχύ από την 1η Ιανουαρίου 2009 αναγράφεται στην τρίτη στήλη του πίνακα του παραρτήματος της παρούσας απόφασης.
   3.   Κάθε συμμετέχουσα ΕθνΚΤ θεωρείται, δυνάμει της παρούσας διάταξης και χωρίς να απαιτούνται περαιτέρω διατυπώσεις ή ενέργειες, ότι έχει μεταβιβάσει ή ότι έχει λάβει την 1η Ιανουαρίου 2009 την απόλυτη αξία της απαίτησης (σε ευρώ) που αναγράφεται παραπλεύρως της επωνυμίας της στην τέταρτη στήλη του πίνακα του παραρτήματος της παρούσας απόφασης· το σύμβολο «–» αναφέρεται σε απαίτηση που η συμμετέχουσα ΕθνΚΤ μεταβιβάζει στην ΕΚΤ και το σύμβολο «+» σε απαίτηση που η ΕΚΤ μεταβιβάζει στη συμμετέχουσα ΕθνΚΤ.
   4.   Την πρώτη ημέρα λειτουργίας του Διευρωπαϊκού Αυτοματοποιημένου Συστήματος Ταχείας Μεταφοράς Κεφαλαίων και Διακανονισμού σε Συνεχή Χρόνο (ΤΑRGET2) μετά την 1η Ιανουαρίου 2009, κάθε συμμετέχουσα ΕθνΚΤ μεταβιβάζει ή λαμβάνει την απόλυτη αξία του ποσού (σε ευρώ) που αναγράφεται παραπλεύρως της επωνυμίας της στην τέταρτη στήλη του πίνακα του παραρτήματος της παρούσας απόφασης· το σύμβολο «+» αναφέρεται σε ποσό που η συμμετέχουσα ΕθνΚΤ μεταβιβάζει στην ΕΚΤ και το σύμβολο «–» σε ποσό που η ΕΚΤ μεταβιβάζει στη συμμετέχουσα ΕθνΚΤ.
   5.   Την πρώτη ημέρα λειτουργίας του TARGET2 μετά την 1η Ιανουαρίου 2009 η ΕΚΤ και οι συμμετέχουσες ΕθνΚΤ που υποχρεούνται σε μεταβίβαση ποσών σύμφωνα με την παράγραφο 4 μεταβιβάζουν χωριστά και τόκους επί των ποσών που αντίστοιχα οφείλει καθεμία εξ αυτών και οι οποίοι αφορούν την περίοδο από την 1η Ιανουαρίου 2009 έως την ημερομηνία της μεταβίβασης. Οι μεταβιβάζοντες και οι αποδέκτες των παραπάνω τόκων είναι οι ίδιοι με τους μεταβιβάζοντες και τους αποδέκτες των ποσών από τα οποία προκύπτουν οι τόκοι.
   Άρθρο 4
   Γενικές διατάξεις
   1.   Οι τόκοι που τυχόν προκύπτουν δυνάμει του άρθρου 2 παράγραφος 5 και του άρθρου 3 παράγραφος 5 υπολογίζονται σε ημερήσια βάση, με τη μέθοδο υπολογισμού του πραγματικού αριθμού των ημερολογιακών ημερών και του έτους των 360 ημερών, βάσει επιτοκίου που ισούται με το οριακό επιτόκιο το οποίο εφαρμόζει το Ευρωσύστημα στην πιο πρόσφατη πράξη κύριας αναχρηματοδότησής του.
   2.   Κάθε μεταβίβαση βάσει του άρθρου 2 παράγραφοι 1, 2 και 5, και του άρθρου 3 παράγραφοι 4 και 5 πραγματοποιείται χωριστά μέσω του TARGET2.
   3.   Η ΕΚΤ και οι συμμετέχουσες ΕθνΚΤ που υποχρεούνται σε μεταβιβάσεις κατά τα αναφερόμενα στην παράγραφο 2 παρέχουν σε εύθετο χρόνο τις απαραίτητες οδηγίες για τη δέουσα και εμπρόθεσμη εκτέλεση των μεταβιβάσεων αυτών.
   Άρθρο 5
   Τελικές διατάξεις
   1.   Η παρούσα απόφαση αρχίζει να ισχύει την 1η Ιανουαρίου 2009.
   2.   H απόφαση ΕΚΤ/2006/24 καταργείται από την 1η Ιανουαρίου 2009.
   3.   Κάθε αναφορά στην απόφαση ΕΚΤ/2006/24 θεωρείται ότι γίνεται στην παρούσα απόφαση.

      Φρανκφούρτη, 12 Δεκεμβρίου 2008.

            Ο Πρόεδρος της ΕΚΤ

         Jean-Claude TRICHET

      (1)  Βλ. σελίδα 66 της παρούσας Επίσημης Εφημερίδας.

      (2)  ΕΕ L 24 της 31.1.2007, σ. 9.

      (3)  ΕΕ L 195 της 24.7.2008, σ. 24.

      (4)  Πράξη περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των συνθηκών επί των οποίων βασίζεται η Ευρωπαϊκή Ένωση (ΕΕ L 236 της 23.9.2003, σ. 33).

      (5)  Βλ. σελίδα 83 της παρούσας Επίσημης Εφημερίδας.

      ΠΑΡΑΡΤΗΜΑ
      ΑΠΑΙΤΗΣΕΙΣ ΙΣΟΔΎΝΑΜΕΣ ΠΡΟΣ ΤΑ ΜΕΤΑΒΙΒΑΣΘΕΝΤΑ ΣΤΗΝ ΕΚΤ ΣΥΝΑΛΛΑΓΜΑΤΙΚΑ ΔΙΑΘΕΣΙΜΑ

                  Συμμετέχουσα ΕθνΚΤ

                  Απαίτηση ισοδύναμη προς τα μεταβιβασθέντα στην ΕΚΤ συναλλαγματικά διαθέσιμα, την 31η Δεκεμβρίου 2008
                  (σε ευρώ)

                  Απαίτηση ισοδύναμη προς τα μεταβιβασθέντα στην ΕΚΤ συναλλαγματικά διαθέσιμα, με ισχύ από την 1η Ιανουαρίου 2009
                  (σε ευρώ)

                  Ποσό μεταβίβασης
                  (σε ευρώ)

                  Nationale Bank van België/Banque Nationale de Belgique

                  1 423 341 995,63

                  1 397 303 846,77

                  –26 038 148,86

                  Deutsche Bundesbank

                  11 821 492 401,85

                  10 909 120 274,33

                  – 912 372 127,52

                  Central Bank and Financial Services Authority of Ireland

                  511 833 965,97

                  639 835 662,35

                  + 128 001 696,38

                  Τράπεζα της Ελλάδος

                  1 046 595 328,50

                  1 131 910 590,58

                  +85 315 262,08

                  Banco de España

                  4 349 177 350,90

                  4 783 645 755,10

                  + 434 468 404,20

                  Banque de France

                  8 288 138 644,21

                  8 192 338 994,75

                  –95 799 649,46

                  Banca d’Italia

                  7 217 924 640,86

                  7 198 856 881,40

                  –19 067 759,46

                  Κεντρική Τράπεζα της Κύπρου

                  71 950 548,51

                  78 863 331,39

                  +6 912 782,88

                  Banque centrale du Luxembourg

                  90 730 275,34

                  100 638 597,47

                  +9 908 322,13

                  Bank Ċentrali ta' Malta/Central Bank of Malta

                  35 831 257,94

                  36 407 323,18

                  + 576 065,24

                  De Nederlandsche Bank

                  2 243 025 225,99

                  2 297 463 391,20

                  +54 438 165,21

                  Oesterreichische Nationalbank

                  1 161 289 917,84

                  1 118 545 877,01

                  –42 744 040,83

                  Banco de Portugal

                  987 203 002,23

                  1 008 344 596,55

                  +21 141 594,32

                  Banka Slovenije

                  183 995 237,74

                  189 410 251,00

                  +5 415 013,26

                  Národná banka Slovenska

                  0

                  399 443 637,59 (1)

                  + 399 443 637,59

                  Suomen Pankki

                  717 086 011,07

                  722 328 204,76

                  +5 242 193,69

                  Σύνολο (2)

                  40 149 615 804,58

                  40 204 457 215,43

                  54 841 410,85

         (1)  Μεταβιβάζεται με ισχύ από τις ημερομηνίες που καθορίζονται στην απόφαση ΕΚΤ/2008/33.

         (2)  Λόγω στρογγυλοποίησης τα σύνολα ενδέχεται να μην αντιστοιχούν στο άθροισμα των επιμέρους αναγραφόμενων ποσών.


title: Απόφαση του Συμβουλίου, της  21ης Νοεμβρίου 2005 , για τη σύναψη της συμφωνίας μεταξύ της Ευρωπαϊκής Ένωσης και της Δημοκρατίας της Ισλανδίας σχετικά με διαδικασίες ασφάλειας για την ανταλλαγή διαβαθμισμένων πληροφοριών

text:
               6.7.2006

               EL

               Επίσημη Εφημερίδα της Ευρωπαϊκής Ένωσης

               L 184/34

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 21ης Νοεμβρίου 2005
   για τη σύναψη της συμφωνίας μεταξύ της Ευρωπαϊκής Ένωσης και της Δημοκρατίας της Ισλανδίας σχετικά με διαδικασίες ασφάλειας για την ανταλλαγή διαβαθμισμένων πληροφοριών
   (2006/467/ΚΕΠΠΑ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως τα άρθρα 24 και 38,
   τη σύσταση της προεδρίας,
   Εκτιμώντας τα ακόλουθα:

               (1)

               Κατά τη σύνοδό του στις 27 και 28 Νοεμβρίου 2003, το Συμβούλιο αποφάσισε να εξουσιοδοτήσει την προεδρία, επικουρούμενη από τον Γενικό Γραμματέα/Ύπατο Εκπρόσωπο της Κοινής Εξωτερικής Πολιτικής και Πολιτικής Ασφάλειας («ΓΓ/ΥΕ»), να αρχίσει διαπραγματεύσεις με ορισμένα τρίτα κράτη, σύμφωνα με τα άρθρα 24 και 38 της συνθήκης για την Ευρωπαϊκή Ένωση, προκειμένου να συνάψει η Ευρωπαϊκή Ένωση με έκαστο εξ αυτών συμφωνία σχετικά με διαδικασίες ασφάλειας όσον αφορά την ανταλλαγή διαβαθμισμένων πληροφοριών.

               (2)

               Συνεπεία της εν λόγω εξουσιοδότησης για την έναρξη διαπραγματεύσεων, η προεδρία, επικουρούμενη από τον ΓΓ/ΥΕ, διαπραγματεύθηκε συμφωνία με τη Δημοκρατία της Ισλανδίας σχετικά με διαδικασίες ασφάλειας για την ανταλλαγή διαβαθμισμένων πληροφοριών.

               (3)

               Η συμφωνία θα πρέπει να εγκριθεί,

         ΑΠΟΦΑΣΙΖΕΙ:
   Άρθρο 1
   Η συμφωνία μεταξύ της Ευρωπαϊκής Ένωσης και της Δημοκρατίας της Ισλανδίας σχετικά με διαδικασίες ασφάλειας για την ανταλλαγή διαβαθμισμένων πληροφοριών εγκρίνεται εξ ονόματος της Ευρωπαϊκής Ένωσης.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία δεσμεύοντας την Ευρωπαϊκή Ένωση.
   Άρθρο 3
   Η παρούσα απόφαση παράγει αποτελέσματα από την ημερομηνία της έκδοσής της.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 21 Νοεμβρίου 2005.

            Για το Συμβούλιο

            Ο Πρόεδρος

         J. STRAW

    ---documentbreak---

               6.7.2006

               EL

               Επίσημη Εφημερίδα της Ευρωπαϊκής Ένωσης

               L 184/35

         ΜΕΤΑΦΡΑΣΗ
   ΣΥΜΦΩΝΊΑ
   μεταξύ της Δημοκρατίας της Ισλανδίας και της Ευρωπαϊκής Ένωσης σχετικά με διαδικασίες ασφάλειας για την ανταλλαγή διαβαθμισμένων πληροφοριών
   Η ΔΗΜΟΚΡΑΤΙΑ ΤΗΣ ΙΣΛΑΝΔΙΑΣ,
   αφενός, και
   Η ΕΥΡΩΠΑΪΚΗ ΕΝΩΣΗ, εφεξής «ΕΕ», εκπροσωπούμενη από την προεδρία του Συμβουλίου της Ευρωπαϊκής Ένωσης,
   αφετέρου,
   αποκαλούμενες εφεξής «τα μέρη»,
   ΕΚΤΙΜΩΝΤΑΣ ότι η Δημοκρατία της Ισλανδίας και η ΕΕ συμμερίζονται τους στόχους της από κάθε άποψη ενίσχυσης της ασφάλειάς τους και της παροχής, στους πολίτες τους, υψηλού επιπέδου προστασίας μέσα σε ένα χώρο ασφάλειας,
   ΕΚΤΙΜΩΝΤΑΣ ότι η Δημοκρατία της Ισλανδίας και η ΕΕ συμφωνούν ότι θα πρέπει να αναπτύξουν μεταξύ τους διαβουλεύσεις και συνεργασία σε θέματα κοινού ενδιαφέροντος που αφορούν την ασφάλεια,
   ΕΚΤΙΜΩΝΤΑΣ, συνεπώς, ότι, στη συνάρτηση αυτή, χρειάζεται διαρκώς να ανταλλάσσονται διαβαθμισμένες πληροφορίες μεταξύ της Δημοκρατίας της Ισλανδίας και της ΕΕ,
   ΑΝΑΓΝΩΡΙΖΟΝΤΑΣ ότι η πλήρης και αποτελεσματική διαβούλευση και συνεργασία είναι δυνατόν να απαιτεί την πρόσβαση σε διαβαθμισμένες πληροφορίες και υλικό της Ισλανδίας και της ΕΕ καθώς και την ανταλλαγή διαβαθμισμένων πληροφοριών και σχετικού υλικού μεταξύ της Δημοκρατίας της Ισλανδίας και της ΕΕ,
   ΕΧΟΝΤΑΣ ΕΠΙΓΝΩΣΗ του ότι, για την πρόσβαση σε διαβαθμισμένες πληροφορίες και συναφές υλικό και την ανταλλαγή τους, απαιτούνται κατάλληλα μέτρα ασφαλείας,
   ΣΥΜΦΩΝΗΣΑΝ ΣΤΑ ΑΚΟΛΟΥΘΑ:
   Άρθρο 1
   Για την επίτευξη των στόχων της από κάθε άποψη ενίσχυσης της ασφάλειας ενός εκάστου των μερών, η παρούσα συμφωνία εφαρμόζεται στις διαβαθμισμένες πληροφορίες ή υλικό οιασδήποτε μορφής, που το ένα μέρος παρέχει στο άλλο ή που ανταλλάσσονται μεταξύ των μερών.
   Άρθρο 2
   Για τους σκοπούς της παρούσας συμφωνίας, ως διαβαθμισμένες πληροφορίες νοούνται οι πληροφορίες (δηλαδή, γνώσεις που μπορούν να γνωστοποιούνται υπό οιαδήποτε μορφή) ή υλικό, που πρέπει να προφυλάσσονται από μη επιτρεπόμενη κοινολόγηση και τους έχει αποδοθεί διαβάθμιση ασφαλείας (εφεξής «διαβαθμισμένες πληροφορίες»).
   Άρθρο 3
   Για τους σκοπούς της παρούσας συμφωνίας, ως «ΕΕ» νοείται το Συμβούλιο της Ευρωπαϊκής Ένωσης (εφεξής «Συμβούλιο»), ο Γενικός Γραμματέας/Ύπατος Εκπρόσωπος και η Γενική Γραμματεία του Συμβουλίου και η Επιτροπή των Ευρωπαϊκών Κοινοτήτων (εφεξής «Ευρωπαϊκή Επιτροπή»).
   Άρθρο 4
   Έκαστο των μερών:

               α)

               προστατεύει και διασφαλίζει τις διαβαθμισμένες πληροφορίες που υπόκεινται στην παρούσα συμφωνία, και που ένα μέρος παρέχει στο άλλο ή που ανταλλάσσεται μεταξύ των μερών·

               β)

               εξασφαλίζει ότι οι διαβαθμισμένες πληροφορίες που υπόκεινται στην παρούσα συμφωνία, είτε παρέχονται είτε ανταλλάσσονται, διατηρούν τη διαβάθμιση ασφαλείας που έχει καθορίσει το αποστέλλον μέρος. Το παραλαμβάνον μέρος προστατεύει και διασφαλίζει τις διαβαθμισμένες πληροφορίες σύμφωνα με τις διατάξεις των δικών του κανονισμών περί ασφαλείας πληροφοριών ή υλικού με ισοδύναμη διαβάθμιση ασφαλείας, όπως ορίζεται από τις ρυθμίσεις ασφαλείας που θεσπίζονται δυνάμει των άρθρων 11 και 12·

               γ)

               δεν χρησιμοποιεί τις διαβαθμισμένες πληροφορίες που υπόκεινται στην παρούσα συμφωνία για σκοπούς άλλους από εκείνους που όρισε η πηγή προέλευσης και για σκοπούς άλλους από εκείνους για τους οποίους οι πληροφορίες παρέχονται ή ανταλλάσσονται·

               δ)

               δεν κοινολογεί τις διαβαθμισμένες πληροφορίες που υπόκεινται στην παρούσα συμφωνία σε τρίτους ή σε οργανισμούς ή όργανα της Ευρωπαϊκής Ένωσης που δεν αναφέρονται στο άρθρο 3, χωρίς την προηγούμενη συγκατάθεση της πηγής προέλευσης.

         Άρθρο 5
   1.   Διαβαθμισμένες πληροφορίες είναι δυνατόν να κοινολογούνται ή να γνωστοποιούνται, σύμφωνα με την αρχή του ελέγχου της πηγής προέλευσης, από ένα μέρος, το «αποστέλλον μέρος», προς το άλλο μέρος, το «παραλαμβάνον μέρος».
   2.   Για τη γνωστοποίηση σε παραλήπτες άλλους από τα μέρη της παρούσας συμφωνίας, η απόφαση για την κοινολόγηση ή τη γνωστοποίηση διαβαθμισμένων πληροφοριών λαμβάνεται από το παραλαμβάνον μέρος, αφού ληφθεί η συγκατάθεση του αποστέλλοντος μέρους, σύμφωνα με την αρχή του ελέγχου της πηγής προέλευσης, όπως ορίζεται από τους κανονισμούς ασφαλείας του.
   3.   Κατά την εφαρμογή των παραγράφων 1 και 2, δεν είναι δυνατή μια γενική γνωστοποίηση, εκτός εάν καθορισθούν και συμφωνηθούν διαδικασίες μεταξύ των μερών σχετικά με ορισμένες κατηγορίες πληροφοριών που αφορούν τις επιχειρησιακές τους απαιτήσεις.
   Άρθρο 6
   Έκαστο των μερών και των φορέων τους, κατά τα οριζόμενα στο άρθρο 3, καθορίζει οργανισμό ασφαλείας και προγράμματα ασφαλείας, βάσει βασικών αρχών και ελαχίστων προτύπων ασφαλείας που ισχύουν για τα συστήματα ασφαλείας των μερών, τα οποία θεσπίζονται δυνάμει των άρθρων 11 και 12, ώστε να εξασφαλίζεται η εφαρμογή ισοδύναμου βαθμού προστασίας των διαβαθμισμένων πληροφοριών που υπόκεινται στην παρούσα συμφωνία.
   Άρθρο 7
   1.   Τα μέρη εξασφαλίζουν ότι όλα τα πρόσωπα τα οποία, κατά την εκτέλεση των επίσημων καθηκόντων τους, απαιτείται να έχουν πρόσβαση, ή τους επιτρέπεται η πρόσβαση, λόγω των καθηκόντων ή των αρμοδιοτήτων τους, σε διαβαθμισμένες πληροφορίες που παρέχονται ή ανταλλάσσονται δυνάμει της παρούσας συμφωνίας, έχουν υποστεί καταλλήλως έλεγχο ασφάλειας, πριν να τους επιτραπεί η πρόσβαση σε αυτές τις πληροφορίες.
   2.   Οι διαδικασίες ελέγχου της ασφάλειας αποσκοπούν στην εξακρίβωση του κατά πόσον ένα άτομο μπορεί να έχει πρόσβαση σε διαβαθμισμένες πληροφορίες, λαμβανομένων υπόψη της νομιμοφροσύνης, αξιοπιστίας και υπευθυνότητάς του.
   Άρθρο 8
   Τα μέρη παρέχουν αμοιβαία αρωγή όσον αφορά την ασφάλεια των διαβαθμισμένων πληροφοριών που υπόκεινται στην παρούσα συμφωνία, και τα θέματα κοινού ενδιαφέροντος που άπτονται της ασφάλειας. Οι διαβουλεύσεις και επιθεωρήσεις αμοιβαίας ασφάλειας διεξάγονται από τις αρχές που ορίζονται στο άρθρο 11, με σκοπό την αξιολόγηση της αποτελεσματικότητας των ρυθμίσεων Ασφαλείας, εντός του πλαισίου των αντίστοιχων αρμοδιοτήτων τους, το οποίο ορίζεται δυνάμει των άρθρων 11 και 12.
   Άρθρο 9
   1.   Για τους σκοπούς της παρούσας συμφωνίας:

               α)

               Όσον αφορά την Ευρωπαϊκή Ένωση:
               όλη η αλληλογραφία αποστέλλεται στο Συμβούλιο, στην ακόλουθη διεύθυνση:

                           Council of the European Union

                           Chief Registry Officer

                           Rue de la Loi/Wetstraat, 175

                           B-1048 Brussels

                     .
               Όλη η αλληλογραφία διαβιβάζεται στα κράτη μέλη και την Ευρωπαϊκή Επιτροπή από τον προϊστάμενο της Υπηρεσίας Μητρώου του Συμβουλίου, με την επιφύλαξη της παραγράφου 2.

               β)

               Όσον αφορά τη Δημοκρατία της Ισλανδίας:
               όλη η αλληλογραφία αποστέλλεται στον Διευθυντή της Πολιτικής Υπηρεσίας του υπουργείου Εξωτερικών της Δημοκρατίας της Ισλανδίας και διαβιβάζεται, κατά περίπτωση, μέσω της αποστολής της Ισλανδίας στην Ευρωπαϊκή Ένωση, στην εξής διεύθυνση:

                           Mission of Iceland to the European Union

                           Registry Officer

                           Rond Point Schuman 11

                           B-1040 Brussels

                     .

         2.   Κατ’ εξαίρεση, η αλληλογραφία ενός μέρους στην οποία έχουν πρόσβαση μόνον συγκεκριμένοι αρμόδιοι υπάλληλοι, όργανα ή υπηρεσίες του μέρους αυτού, είναι δυνατόν, για επιχειρησιακούς λόγους, να απευθύνεται και να είναι προσιτή μόνον σε συγκεκριμένους αρμόδιους υπαλλήλους, όργανα ή υπηρεσίες του άλλου μέρους που έχουν ειδικά υποδειχθεί ως παραλήπτες, λαμβανομένων υπόψη των αρμοδιοτήτων τους και σύμφωνα με την αρχή της ανάγκης για γνώση. Όσον αφορά την ΕΕ, η αλληλογραφία αυτή διαβιβάζεται μέσω του προϊσταμένου της Υπηρεσίας Μητρώου του Συμβουλίου.
   Άρθρο 10
   Ο μόνιμος υφυπουργός του υπουργείου Εξωτερικών της Δημοκρατίας της Ισλανδίας και οι Γενικοί Γραμματείς του Συμβουλίου και της Ευρωπαϊκής Επιτροπής επιβλέπουν την εφαρμογή της παρούσας συμφωνίας.
   Άρθρο 11
   Για την εφαρμογή της παρούσας συμφωνίας:

               1)

               Το υπουργείο Εξωτερικών της Δημοκρατίας της Ισλανδίας, ενεργώντας εξ ονόματος της κυβέρνησης της Δημοκρατίας της Ισλανδίας και υπό την εξουσία της, είναι αρμόδιο για την ανάπτυξη Ρυθμίσεων Ασφαλείας για την προστασία και τη διασφάλιση των διαβαθμισμένων πληροφοριών που παρέχονται στη Δημοκρατία της Ισλανδίας δυνάμει της παρούσας συμφωνίας.

               2)

               Το Γραφείο Ασφαλείας της Γενικής Γραμματείας του Συμβουλίου (εφεξής «Γραφείο Ασφαλείας της ΓΓΣ»), υπό τη διεύθυνση και για λογαριασμό του γενικού γραμματέα του Συμβουλίου, ενεργώντας εξ ονόματος του Συμβουλίου και υπό την εξουσία του, είναι αρμόδιο για την ανάπτυξη Ρυθμίσεων Ασφαλείας για την προστασία και τη διασφάλιση των διαβαθμισμένων πληροφοριών που παρέχονται στην ΕΕ δυνάμει της παρούσας συμφωνίας.

               3)

               Η Διεύθυνση Ασφαλείας της Ευρωπαϊκής Επιτροπής, ενεργώντας εξ ονόματος της Ευρωπαϊκής Επιτροπής και υπό την εξουσία της, είναι αρμόδια για την ανάπτυξη Ρυθμίσεων Ασφαλείας για την προστασία των διαβαθμισμένων πληροφοριών που παρέχονται ή ανταλλάσσονται δυνάμει της παρούσας συμφωνίας εντός της Ευρωπαϊκής Επιτροπής και στις εγκαταστάσεις της.

         Άρθρο 12
   Οι ρυθμίσεις ασφαλείας που θεσπίζονται δυνάμει του άρθρου 11 κατόπιν συμφωνίας των ενδιαφερομένων τριών αρμοδίων αρχών ασφαλείας καθορίζουν τα πρότυπα για την αμοιβαία προστασία της ασφαλείας των διαβαθμισμένων πληροφοριών που υπόκεινται στην παρούσα συμφωνία. Όσον αφορά την ΕΕ, τα πρότυπα αυτά υπόκεινται στην έγκριση της Επιτροπής Ασφαλείας του Συμβουλίου.
   Άρθρο 13
   Οι αρμόδιες για την ασφάλεια αρχές που ορίζονται στο άρθρο 11 καθορίζουν τις διαδικασίες που ακολουθούνται σε περίπτωση που αποδεικνύεται ή υπάρχουν υπόνοιες ότι διαρρέουν διαβαθμισμένες πληροφορίες που υπόκεινται στην παρούσα συμφωνία.
   Άρθρο 14
   Πριν παρασχεθούν οι διαβαθμισμένες πληροφορίες που υπόκεινται στην παρούσα συμφωνία μεταξύ των μερών, πρέπει να συμφωνήσουν οι οριζόμενες στο άρθρο 11 αρμόδιες αρχές ασφαλείας ότι το παραλαμβάνον μέρος είναι σε θέση να προστατεύσει και να διασφαλίσει τις πληροφορίες που υπόκεινται στην παρούσα συμφωνία κατά τρόπο ο οποίος συνάδει προς τις Ρυθμίσεις που θεσπίζονται δυνάμει των άρθρων 11 και 12.
   Άρθρο 15
   Η παρούσα συμφωνία ουδόλως εμποδίζει τα μέρη να συνάπτουν άλλες συμφωνίες σχετικές με την παροχή ή την ανταλλαγή διαβαθμισμένων πληροφοριών που υπόκεινται στην παρούσα συμφωνία, υπό την προϋπόθεση ότι αυτές δεν συγκρούονται με τις διατάξεις της παρούσας συμφωνίας.
   Άρθρο 16
   Όλες οι διαφορές μεταξύ της Ευρωπαϊκής Ένωσης και της Δημοκρατίας της Ισλανδίας που απορρέουν από την ερμηνεία ή την εφαρμογή της παρούσας συμφωνίας διακανονίζονται με διαπραγματεύσεις μεταξύ των μερών.
   Άρθρο 17
   1.   Η παρούσα συμφωνία αρχίζει να ισχύει την πρώτη ημέρα του πρώτου μήνα μετά τη μεταξύ των μερών κοινοποίηση της ολοκλήρωσης των αναγκαίων για τον σκοπό αυτό εσωτερικών διαδικασιών τους.
   2.   Η παρούσα συμφωνία δύναται να επανεξετασθεί με σκοπό να μελετηθεί το ενδεχόμενο πιθανών τροποποιήσεων κατόπιν αιτήματος εκατέρου των μερών.
   3.   Τυχόν τροποποιήσεις της παρούσας συμφωνίας γίνονται μόνο γραπτώς και κατόπιν κοινής συμφωνίας των μερών. Η παρούσα συμφωνία αρχίζει να ισχύει με αμοιβαία κοινοποίηση όπως προβλέπεται στην παράγραφο 1.
   Άρθρο 18
   Η παρούσα συμφωνία είναι δυνατόν να καταγγελθεί από ένα μέρος με γραπτή ειδοποίηση που αποστέλλεται στο άλλος μέρος. Η καταγγελία αυτή παράγει αποτελέσματα έξη μήνες μετά την παραλαβή της κοινοποίησης από το άλλος μέρος, αλλά δεν θίγει τις υποχρεώσεις που έχουν ήδη αναληφθεί δυνάμει των διατάξεων της παρούσας συμφωνίας. Ιδίως, όλες οι διαβαθμισμένες πληροφορίες που έχουν παρασχεθεί ή ανταλλαγεί δυνάμει της παρούσας συμφωνίας εξακολουθούν να προστατεύονται σύμφωνα με τις διατάξεις που ορίζονται από αυτήν.

      ΣΕ ΠΙΣΤΩΣΗ ΤΩΝ ΑΝΩΤΕΡΩ οι υπογεγραμμένοι, δεόντως εξουσιοδοτημένοι πληρεξούσιοι, υπέγραψαν την παρούσα συμφωνία.
      Έγινε στο Λουξεμβούργο στις δώδεκα Ιουνίου δύο χιλιάδες έξι σε δύο αντίτυπα στην αγγλική γλώσσα.

            Για τη Δημοκρατία της Ισλανδίας

            Για την Ευρωπαϊκή Ένωση


title: 2007/829/ΕΚ: Απόφαση του Συμβουλίου, της 5ης Δεκεμβρίου 2007 , για το καθεστώς που εφαρμόζεται στους αποσπασμένους στη Γενική Γραμματεία του Συμβουλίου εθνικούς εμπειρογνώμονες και στρατιωτικούς των κρατών μελών και την κατάργηση της απόφασης 2003/479/ΕΚ

text:
               13.12.2007

               EL

               Επίσημη Εφημερίδα της Ευρωπαϊκής Ένωσης

               L 327/10

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 5ης Δεκεμβρίου 2007
   για το καθεστώς που εφαρμόζεται στους αποσπασμένους στη Γενική Γραμματεία του Συμβουλίου εθνικούς εμπειρογνώμονες και στρατιωτικούς των κρατών μελών και την κατάργηση της απόφασης 2003/479/ΕΚ
   (2007/829/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Ένωσης, και ιδίως το άρθρο 28 παράγραφος 1,
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 207 παράγραφος 2,
   Εκτιμώντας τα ακόλουθα:

               (1)

               Οι αποσπασμένοι εθνικοί εμπειρογνώμονες (ΑΕΕ) και οι αποσπασμένοι εθνικοί στρατιωτικοί (στο εξής «αποσπασμένοι στρατιωτικοί») θα πρέπει να παρέχουν στη Γενική Γραμματεία του Συμβουλίου (ΓΓΣ) τη δυνατότητα να αξιοποιεί τις γνώσεις τους και την υψηλού επιπέδου επαγγελματική τους πείρα, ιδιαίτερα σε τομείς για τους οποίους δεν υπάρχουν άμεσα διαθέσιμα τέτοια προσόντα.

               (2)

               Με την παρούσα απόφαση θα πρέπει να ευνοηθεί η ανταλλαγή επαγγελματικής πείρας και γνώσεων στο πεδίο των ευρωπαϊκών πολιτικών, με την τοποθέτηση εμπειρογνωμόνων των δημοσίων διοικήσεων των κρατών μελών ή διεθνών οργανισμών στις υπηρεσίες της ΓΓΣ σε προσωρινή βάση.

               (3)

               Οι ΑΕΕ θα πρέπει να προέρχονται από τις δημόσιες διοικήσεις των κρατών μελών ή από διεθνείς οργανισμούς.

               (4)

               Τα δικαιώματα και οι υποχρεώσεις των ΑΕΕ και των αποσπασμένων στρατιωτικών, που καθορίζονται με την παρούσα απόφαση, θα πρέπει να παρέχουν την εγγύηση ότι οι ανωτέρω εκτελούν τα καθήκοντά τους με αποκλειστικό γνώμονα τα συμφέροντα της ΓΓΣ.

               (5)

               Δεδομένου του προσωρινού χαρακτήρα του έργου τους και του ειδικού καθεστώτος που τους διέπει, οι ΑΕΕ και οι αποσπασμένοι στρατιωτικοί δεν θα πρέπει να αναλαμβάνουν την άσκηση, εξ ονόματος της ΓΓΣ, καθηκόντων που εμπίπτουν στη σφαίρα αρμοδιοτήτων δημοσίου δικαίου της τελευταίας, εκτός των παρεκκλίσεων που προβλέπονται από την παρούσα απόφαση.

               (6)

               Η παρούσα απόφαση θα πρέπει να προσδιορίζει όλους τους όρους απασχόλησης των ΑΕΕ και των αποσπασμένων στρατιωτικών, και να εφαρμόζεται ανεξάρτητα από την προέλευση των δημοσιονομικών πιστώσεων που χρησιμοποιούνται για την κάλυψη των σχετικών δαπανών.

               (7)

               Ειδικές διατάξεις θα πρέπει εξάλλου να προβλεφθούν για τους αποσπασμένους στην ΓΓΣ στρατιωτικούς, ώστε να συγκροτηθεί το Στρατιωτικό Επιτελείο της Ευρωπαϊκής Ένωσης.

               (8)

               Δεδομένου ότι το παρόν καθεστώς αντικαθιστά αυτό της απόφασης 2003/479/ΕΚ του Συμβουλίου (1), η απόφαση αυτή θα πρέπει να καταργηθεί, με την προϋπόθεση ότι θα συνεχίσει να εφαρμόζεται σε όλες τις τρέχουσες, κατά τη στιγμή της έναρξης ισχύος της παρούσας απόφασης, αποσπάσεις,

         ΑΠΟΦΑΣΙΖΕΙ:
   ΚΕΦΑΛΑΙΟ Ι
   ΓΕΝΙΚΕΣ ΔΙΑΤΑΞΕΙΣ
   Άρθρο 1
   Πεδίο εφαρμογής
   1.   Στις διατάξεις του παρόντος καθεστώτος υπάγονται οι αποσπασμένοι στη Γενική Γραμματεία του Συμβουλίου (ΓΓΣ) εθνικοί εμπειρογνώμονες (ΑΕΕ) από τις δημόσιες διοικήσεις των κρατών μελών. Το καθεστώς αυτό εφαρμόζεται επίσης στους αποσπασμένους εμπειρογνώμονες που προέρχονται από κάποιο διεθνή οργανισμό.
   2.   Τα πρόσωπα τα υπαγόμενα στο παρόν καθεστώς παραμένουν στην υπηρεσία του εργοδότη τους κατά τη διάρκεια της απόσπασής τους και εξακολουθούν να αμείβονται από τον εργοδότη αυτόν.
   3.   Η ΓΓΣ αποφασίζει για την πρόσληψη ΑΕΕ, ανάλογα με τις ανάγκες και με τις δυνατότητες του προϋπολογισμού. Ο αναπληρωτής Γενικός Γραμματέας καθορίζει τους όρους πρόσληψης.
   4.   Εκτός παρέκκλισης παραχωρουμένης από τον αναπληρωτή Γενικό Γραμματέα, η οποία απαγορεύεται στον τομέα της κοινής εξωτερικής πολιτικής και πολιτικής ασφαλείας (ΚΕΠΠΑ) της ευρωπαϊκής πολιτικής ασφάλειας και άμυνας (ΕΠΑΑ), οι ΑΕΕ πρέπει να έχουν την υπηκοότητα κράτους μέλους της Ευρωπαϊκής Ένωσης. Η πρόσληψη ΑΕΕ γίνεται με την κατά το δυνατόν ευρύτερη γεωγραφική βάση μεταξύ των υπηκόων των κρατών μελών. Τα κράτη μέλη και η ΓΓΣ συνεργάζονται για την κατά το δυνατόν διατήρηση της ισορροπίας ανδρών και γυναικών και το σεβασμό της αρχής των ίσων ευκαιριών.
   5.   Η απόσπαση διενεργείται με ανταλλαγή επιστολών μεταξύ της Γενικής Διεύθυνσης Προσωπικού και Διοίκησης της ΓΓΣ και της Μόνιμης Αντιπροσωπείας του οικείου κράτους μέλους, ή, κατά περίπτωση, του διεθνούς οργανισμού. Ο τόπος απόσπασης πρέπει να αναφέρεται στην ανταλλαγή επιστολών. Στην ανταλλαγή επιστολών επισυνάπτεται αντίγραφο του καθεστώτος που εφαρμόζεται στους αποσπασμένους στην ΓΓΣ εθνικούς εμπειρογνώμονες.
   Άρθρο 2
   Διάρκεια της απόσπασης
   1.   Η διάρκεια της απόσπασης δεν μπορεί να είναι συντομότερη των έξι μηνών ούτε να υπερβαίνει τα δύο έτη, δύναται δε να ανανεώνεται διαδοχικά για μέγιστο χρονικό διάστημα τεσσάρων ετών.
   2.   Κατά παρέκκλιση της παραγράφου 1, η διάρκεια της απόσπασης ενός ΑΕΕ για συμμετοχή στην προετοιμασία στρατιωτικών ή μη στρατιωτικών επιχειρήσεων ή/και στη μελέτη της διεξαγωγής τους μπορεί να είναι συντομότερη των έξι μηνών.
   3.   Η σκοπουμένη διάρκεια της απόσπασης καθορίζεται τη στιγμή κατά την οποία ο εθνικός εμπειρογνώμονας τίθεται στη διάθεση της ΓΓΣ, στην ανταλλαγή επιστολών που αναφέρεται στην παράγραφο 5 του άρθρου 1. Η ίδια διαδικασία εφαρμόζεται στην περίπτωση που η περίοδος απόσπασης ανανεώνεται.
   4.   Ο ΑΕΕ ο οποίος είχε στο παρελθόν αποσπασθεί στην ΓΓΣ μπορεί να αποσπασθεί εκ νέου στο ίδιο όργανο, τηρουμένων των εσωτερικών κανόνων που αφορούν το μέγιστο διάστημα παρουσίας του προσωπικού αυτού του είδους στις υπηρεσίες της ΓΓΣ, και πάντοτε υπό τους εξής όρους:

               α)

               ο ΑΕΕ εξακολουθεί να πληροί τους όρους επιλεξιμότητας για απόσπαση·

               β)

               να έχουν παρέλθει τουλάχιστον έξι χρόνια μεταξύ του τέλους της προηγούμενης περιόδου απόσπασης και της αρχής της νέας· εάν, κατά τη λήξη της πρώτης απόσπασης, ο ΑΕΕ προσελήφθη με μια διαφορετική συμπληρωματική σύμβαση από τη ΓΓΣ, η εξαετία αρχίζει να τρέχει από την εκπνοή της συμβάσεως αυτής. Η παρούσα διάταξη δεν εμποδίζει τη ΓΓΣ να δεχθεί την απόσπαση ενός ΑΕΕ του οποίου η αρχική απόσπαση είχε διαρκέσει λιγότερο από τέσσερα έτη, αλλά, στην περίπτωση αυτή, η διάρκεια της νέας απόσπασης δεν υπερβαίνει το εναπομένον διάστημα της συνολικής τετραετούς περιόδου·

               γ)

               η περίοδος που αναφέρεται στο στοιχείο β) μειώνεται σε τρία έτη σε περίπτωση που η διάρκεια της πρώτης απόσπασης είναι μικρότερη των έξι μηνών.

         Άρθρο 3
   Τόπος της απόσπασης
   Οι ΑΕΕ αποσπώνται στις Βρυξέλλες, σε γραφείο συνδέσμου της ΓΓΣ ή σε οιονδήποτε άλλο τόπο όπου η Ευρωπαϊκή Ένωση δρα βάσει απόφασης του Συμβουλίου. Ο τόπος απόσπασης μπορεί να τροποποιηθεί κατά τη διάρκεια της απόσπασης μέσω νέας ανταλλαγής επιστολών σύμφωνα με το άρθρο 1 παράγραφος 5, εάν η δυνατότητα τροποποίησης του εν λόγω τόπου δεν είχε προβλεφθεί στην αρχική ανταλλαγή επιστολών. Η διοίκηση που αποσπά τον ΑΕΕ ενημερώνεται για τις τυχόν τροποποιήσεις του τόπου απόσπασης.
   Άρθρο 4
   Καθήκοντα
   1.   Ο ΑΕΕ επικουρεί τους υπαλλήλους της ΓΓΣ ή τους έκτακτους υπαλλήλους και εκτελεί τα καθήκοντα που του ανατίθενται.
   Τα καθήκοντα που ασκούνται καθορίζονται διά κοινής συμφωνίας μεταξύ της ΓΓΣ και της διοίκησης που αποσπά τον εθνικό εμπειρογνώμονα, προς το συμφέρον των υπηρεσιών και βάσει των προσόντων των υποψηφίων.
   2.   Ο ΑΕΕ συμμετέχει σε αποστολές και συνεδριάσεις μόνον:

               α)

               εφόσον συνοδεύει υπάλληλο της ΓΓΣ ή έκτακτο υπάλληλο· ή

               β)

               εάν δεν συνοδεύεται, εφόσον συμμετέχει ως παρατηρητής ή μόνο για ενημερωτικούς λόγους.

         Πλην ειδικής εντολής χορηγουμένης, υπό την αιγίδα του Γενικού Γραμματέα/Υπάτου Αντιπροσώπου, από το γενικό διευθυντή της οικείας υπηρεσίας, ο ΑΕΕ δεν δύναται να δεσμεύσει τη ΓΓΣ έναντι τρίτων.
   3.   Η ΓΓΣ παραμένει η μόνη αρμόδια να εγκρίνει τα αποτελέσματα των καθηκόντων που επιτελούνται από τον ΑΕΕ.
   4.   Οι οικείες υπηρεσίες της ΓΓΣ, ο εργοδότης του ΑΕΕ και ο ίδιος ο ΑΕΕ καταβάλλουν πάσα δυνατή προσπάθεια να αποφεύγεται ή και να προλαμβάνεται κάθε σύγκρουση συμφερόντων όσον αφορά τα καθήκοντα που θα εκτελεί ο ΑΕΕ κατά τη διάρκεια της απόσπασής του. Προς τούτο, η ΓΓΣ ενημερώνει εγκαίρως τον ΑΕΕ και τον εργοδότη του σχετικά με τα προς ανάληψη καθήκοντα και τους ζητεί να επιβεβαιώσουν γραπτώς ότι δεν διαπιστώνουν κανέναν λόγο για τον οποίο τα καθήκοντα αυτά δεν θα πρέπει να ανατεθούν στον ΑΕΕ. Ζητείται ιδιαίτερα από τον ΑΕΕ να δηλώσει κάθε ενδεχόμενο ασυμβιβάστου μεταξύ συγκεκριμένων οικογενειακών του περιστάσεων (και ειδικότερα τυχόν επαγγελματικές δραστηριότητες στενών συγγενών του ή ορισμένα εκ των βασικών οικονομικών συμφερόντων, του ιδίου ή των στενών συγγενών του) και των καθηκόντων που προβλέπεται ότι θα εκτελεί κατά τη διάρκεια της απόσπασής του.
   Ο εργοδότης και ο ΑΕΕ δεσμεύονται να δηλώσουν στη ΓΓΣ οποιαδήποτε μεταβολή εξαιτίας της οποίας κατά τη διάρκεια της απόσπασης, είναι δυνατόν να προκύψει σύγκρουση ή ασυμβίβαστο αυτού του είδους.
   5.   Οσάκις η ΓΓΣ θεωρεί ότι η φύση των καθηκόντων του ΑΕΕ απαιτεί να ληφθούν ιδιαίτερες προφυλάξεις ως προς την ασφάλεια, χορηγείται πριν από την απόσπαση του ΑΕΕ διαβάθμιση ασφαλείας.
   6.   Σε περίπτωση μη συμμόρφωσης προς τις διατάξεις των παραγράφων 2, 3, 4 και 7, η ΓΓΣ δύναται να τερματίσει την απόσπαση του ΑΕΕ σύμφωνα με το άρθρο 8 παράγραφος 2 στοιχείο γ).
   7.   Κατά παρέκκλιση της παραγράφου 1 πρώτο εδάφιο και της παραγράφου 2 πρώτο εδάφιο, ο αναπληρωτής Γενικός Γραμματέας μπορεί, κατόπιν πρότασης του γενικού διευθυντή της υπηρεσίας στην οποία εργάζεται ο ΑΕΕ, να αναθέτει συγκεκριμένα καθήκοντα στον ΑΕΕ και να του δίνει εντολή για τη διεξαγωγή μιας ή περισσοτέρων ειδικών αποστολών αφού προηγουμένως βεβαιωθεί ότι δεν υπάρχει καμία πιθανή σύγκρουση συμφερόντων.
   Άρθρο 5
   Δικαιώματα και υποχρεώσεις
   1.   Κατά τη διάρκεια της περιόδου απόσπασης:

               α)

               ο ΑΕΕ εκπληρώνει τα καθήκοντά του και ρυθμίζει τη συμπεριφορά του με αποκλειστικό γνώμονα τα συμφέροντα του Συμβουλίου·

               β)

               ο ΑΕΕ οφείλει να απέχει από κάθε πράξη, και ειδικότερα κάθε δημόσια έκφραση γνώμης, που δύναται να θίξει την αξιοπρέπεια του λειτουργήματός του·

               γ)

               ο ΑΕΕ ο οποίος κατά την άσκηση των καθηκόντων του πρέπει να εκφέρει γνώμη για υπόθεση, για τη διεκπεραίωση ή την επίλυση της οποίας έχει προσωπικό συμφέρον που πιθανόν να θέτει εν αμφιβόλω την ανεξαρτησία του, οφείλει να ενημερώσει σχετικά τον προϊστάμενο της υπηρεσίας στην οποία έχει τοποθετηθεί·

               δ)

               ο ΑΕΕ δεν δημοσιεύει ούτε δίνει για δημοσίευση, ούτε μόνος ούτε σε συνεργασία με άλλους, οποιοδήποτε κείμενο του οποίου το θέμα συνδέεται με τη δραστηριότητα της Ευρωπαϊκής Ένωσης, χωρίς να λάβει σχετική άδεια υπό τις προϋποθέσεις και σύμφωνα με τους κανόνες που ισχύουν στην ΓΓΣ. Η άδεια μπορεί να μη δοθεί μόνο αν η δημοσίευση θα μπορούσε να θίξει τα συμφέροντα της Ευρωπαϊκής Ένωσης·

               ε)

               όλα τα δικαιώματα τα σχετικά με εργασίες εκτελούμενες από τον ΑΕΕ κατά την εκτέλεση των καθηκόντων του μεταβιβάζονται στην ΓΓΣ·

               στ)

               ο ΑΕΕ έχει την υποχρέωση να διαμένει στον τόπο απόσπασής του ή σε τόση απόσταση από αυτόν ώστε να μην παρεμποδίζεται κατά την άσκηση των καθηκόντων του·

               ζ)

               ο ΑΕΕ υποχρεούται να επικουρεί ή να συμβουλεύει τους ιεραρχικά ανωτέρους του, όπου έχει αποσπασθεί, και είναι υπεύθυνος απέναντί τους για την εκτέλεση των καθηκόντων που του ανατίθενται·

               η)

               ο ΑΕΕ δεν δέχεται, σχετικά με την εκτέλεση των καθηκόντων του, καμία οδηγία από τον εργοδότη του ή από την κυβέρνησή του. Απέχει από την ανάληψη οποιασδήποτε δραστηριότητας για λογαριασμό του εργοδότη του ή κυβερνήσεων ή άλλων προσώπων, ιδιωτικών επιχειρήσεων ή δημόσιων φορέων.

         2.   Τόσο κατά τη διάρκεια της απόσπασης όσο και μετά τη λήξη της, ο ΑΕΕ τηρεί τη μεγαλύτερη δυνατή εχεμύθεια όσον αφορά τα γεγονότα και τις πληροφορίες που ενδέχεται να έχουν υποπέσει στην αντίληψή του κατά την άσκηση των καθηκόντων του η ένεκα αυτής. Δεν κοινοποιεί, υπό οιαδήποτε μορφή και προς οιονδήποτε μη εξουσιοδοτημένο να λαμβάνει γνώση τους, έγγραφα και πληροφορίες που δεν έχουν ήδη δημοσιοποιηθεί νομίμως ούτε τα χρησιμοποιεί για προσωπικό όφελος.
   3.   Μετά το τέλος της απόσπασης, ο ΑΕΕ παραμένει υποχρεωμένος να ενεργεί με εντιμότητα και διακριτικότητα για την άσκηση των νέων καθηκόντων που του ανατίθενται και για την αποδοχή ορισμένων νέων θέσεων και πλεονεκτημάτων.
   Προς τούτο, εντός της τριετίας μετά την απόσπαση, ο ΑΕΕ ενημερώνει χωρίς καθυστέρηση τη ΓΓΣ για τα καθήκοντα ή εργασίες που πρέπει να εκτελέσει για τον εργοδότη του, που δύνανται να προκαλέσουν σύγκρουση συμφερόντων οφειλομένη στα καθήκοντα που ασκούσε κατά την απόσπαση.
   4.   Ο ΑΕΕ υπόκειται στους κανόνες ασφαλείας που ισχύουν στη ΓΓΣ.
   5.   Η μη συμμόρφωση προς τις διατάξεις των παραγράφων 1, 2 και 4 του παρόντος άρθρου κατά τη διάρκεια της απόσπασης παρέχει στη ΓΓΣ το δικαίωμα να τερματίσει την απόσπαση του ΑΕΕ σύμφωνα με το άρθρο 8 παράγραφος 2 στοιχείο γ).
   Άρθρο 6
   Επίπεδο καθηκόντων, επαγγελματική πείρα και γλωσσικές γνώσεις
   1.   Για να αποσπασθεί στην ΓΓΣ, ο ΑΕΕ απαιτείται να διαθέτει επαγγελματική πείρα πλήρους τριετούς απασχόλησης στην εκτέλεση διοικητικών, επιστημονικών, τεχνικών, συμβουλευτικών ή εποπτικών καθηκόντων αντιστοιχούντων προς εκείνα των ομάδων καθηκόντων ΑD ή AST, όπως ορίζονται από τον κανονισμό υπηρεσιακής καταστάσεως των υπαλλήλων των Ευρωπαϊκών Κοινοτήτων και το καθεστώς που εφαρμόζεται στους λοιπούς υπαλλήλους των Κοινοτήτων. Ο εργοδότης του ΑΕΕ υποβάλλει στην ΓΓΣ, πριν από την απόσπαση, βεβαίωση απασχόλησης του εμπειρογνώμονα η οποία να καλύπτει τους τελευταίους δώδεκα μήνες.
   2.   Ο ΑΕΕ απαιτείται να γνωρίζει άριστα μία από τις κοινοτικές γλώσσες και να έχει ικανοποιητική γνώση μιας δεύτερης γλώσσας ώστε να εκπληρώνει τα καθήκοντά του.
   Άρθρο 7
   Αναστολή της απόσπασης
   1.   Η ΓΓΣ δύναται να εγκρίνει μία ή περισσότερες αναστολές της απόσπασης και να καθορίζει τους σχετικούς όρους. Στη διάρκεια των αναστολών αυτών:

               α)

               δεν καταβάλλονται οι αποζημιώσεις που προβλέπονται από τα άρθρα 15 και 16·

               β)

               τα έξοδα των άρθρων 18 και 19 αποδίδονται μόνον εφόσον η αναστολή γίνεται αιτήσει της ΓΓΣ.

         2.   Η ΓΓΣ ενημερώνει τον εργοδότη του ΑΕΕ σχετικά με τη αναστολή.
   Άρθρο 8
   Λήξη της απόσπασης
   1.   Υπό την επιφύλαξη των διατάξεων της παραγράφου 2, η απόσπαση μπορεί να λήξει, τη αιτήσει της ΓΓΣ ή του εργοδότη του ΑΕΕ, με προειδοποίηση τριών μηνών, ή τη αιτήσει του ΑΕΕ, με την ίδια προειδοποίηση και εφόσον συμφωνεί η ΓΓΣ.
   2.   Η απόσπαση, υπό ορισμένες εξαιρετικές περιστάσεις, είναι δυνατόν να τερματισθεί, και χωρίς προειδοποίηση:

               α)

               από τον εργοδότη του ΑΕΕ, εάν το απαιτούν τα ουσιώδη του συμφέροντα·

               β)

               με συμφωνία μεταξύ της ΓΓΣ και του εργοδότη, κατόπιν αιτήσεως που απευθύνει ο ΑΕΕ και στα δύο μέρη, εάν το απαιτούν ουσιώδη συμφέροντα του ΑΕΕ, είτε προσωπικά είτε επαγγελματικά·

               γ)

               από την ΓΓΣ, σε περίπτωση που ο ΑΕΕ αθετήσει υποχρεώσεις τις οποίες υπέχει δυνάμει του παρόντος καθεστώτος, και αφού προηγουμένως δοθεί στον ενδιαφερόμενο η δυνατότητα να απολογηθεί.

         3.   Σε περίπτωση τερματισμού της απόσπασης βάσει του στοιχείου γ) της παραγράφου 2, η ΓΓΣ ενημερώνει αμέσως τον εργοδότη σχετικά με το γεγονός αυτό.
   ΚΕΦΑΛΑΙΟ ΙΙ
   ΟΡΟΙ ΕΡΓΑΣΙΑΣ
   Άρθρο 9
   Κοινωνική ασφάλιση
   1.   Πριν την απόσπαση, ο εργοδότης από την υπηρεσία του οποίου αποσπάται ο ΑΕΕ βεβαιώνει τη ΓΓΣ ότι ο ΑΕΕ εξακολουθεί, καθ’ όλη τη διάρκεια της απόσπασής του, να υπάγεται στη νομοθεσία περί κοινωνικής ασφάλισης η οποία ισχύει για τη δημόσια υπηρεσία ή το διεθνή οργανισμό που τον απασχολεί και που αναλαμβάνει το βάρος των εξόδων τα οποία προκύπτουν στην αλλοδαπή.
   2.   Από την ημέρα ανάληψης της υπηρεσίας του, ο ΑΕΕ καλύπτεται κατά των κινδύνων ατυχημάτων. Η ΓΓΣ του προμηθεύει αντίγραφο για τους ισχύοντες όρους κάλυψής του την ημέρα κατά την οποία εμφανίζεται στην αρμόδια υπηρεσία της Γενικής Διεύθυνσης Προσωπικού και Διοίκησης για τη διεκπεραίωση των διατυπώσεων των σχετικών με την απόσπαση.
   3.   Όταν απαιτείται συμπληρωματική ή ειδική ασφάλιση, στο πλαίσιο αποστολής στην οποία ο ΑΕΕ συμμετέχει κατ’ εφαρμογή των άρθρων 4 παράγραφος 2 και 20, ή λόγω κινδύνων που χαρακτηρίζουν τον τόπο της απόσπασης, τα συναφή έξοδα καλύπτονται από τη ΓΓΣ.
   Άρθρο 10
   Ωράριο εργασίας
   1.   Ο ΑΕΕ υπόκειται, ως προς το ωράριο εργασίας, στους κανόνες που ισχύουν στην ΓΓΣ. Οι κανόνες αυτοί μπορούν να τροποποιηθούν λόγω υπηρεσιακών αναγκών, από τον αναπληρωτή Γενικό Γραμματέα.
   2.   Ο ΑΕΕ εργάζεται με πλήρες ωράριο καθ’ όλη τη διάρκεια της απόσπασης. Μετά από δεόντως αιτιολογημένο αίτημα μιας Γενικής Διεύθυνσης, ο Γενικός Διευθυντής Προσωπικού και Διοίκησης δύναται να επιτρέψει στον ΑΕΕ να εργάζεται με μειωμένο ωράριο από συμφώνου με τον εργοδότη του, και εφόσον δεν αντιβαίνει προς τα συμφέροντα της ΓΓΣ.
   3.   Στις περιπτώσεις που επιτρέπεται η εργασία με μειωμένο ωράριο, ο ΑΕΕ εργάζεται τουλάχιστον το ήμισυ του κανονικού χρόνου εργασίας.
   4.   Οι αποζημιώσεις που ισχύουν στην ΓΓΣ για συνεχή ή εκ περιτροπής εργασία ή επιφυλακή δύνανται να χορηγούνται στους ΑΕΕ.
   Άρθρο 11
   Απουσία λόγω ασθένειας και ατυχήματος
   1.   Στην περίπτωση απουσίας λόγω ασθένειας ή ατυχήματος, ο ΑΕΕ ειδοποιεί τον προϊστάμενό του το συντομότερο δυνατόν, προσδιορίζοντας τον τόπο όπου ευρίσκεται. Ο ΑΕΕ υποχρεούται να προσκομίσει, εφόσον απουσιάσει πέραν των τριών ημερών, ιατρικό πιστοποιητικό και ενδέχεται να υποβληθεί σε ιατρικό έλεγχο διοργανούμενο από την ΓΓΣ.
   2.   Όταν οι απουσίες του ΑΕΕ λόγω ασθενείας ή ατυχήματος δεν υπερβαίνουν μεν τις τρεις ημέρες, εντός όμως περιόδου δώδεκα μηνών έχουν υπερβεί το όριο των δώδεκα ημερών, ο ΑΕΕ υποχρεούται να προσκομίζει ιατρικό πιστοποιητικό για κάθε νέα απουσία λόγω ασθενείας.
   3.   Αν η άδεια λόγω ασθενείας υπερβαίνει τον ένα μήνα ή τη διάρκεια του χρόνου που έχει ήδη υπηρετήσει ο ΑΕΕ, της μακρότερης των δύο περιόδων λαμβανομένης αποκλειστικά υπόψη, αναστέλλεται αυτομάτως η καταβολή των αποζημιώσεων του άρθρου 15 παράγραφοι 1 και 2. Η διάταξη αυτή δεν εφαρμόζεται στην περίπτωση ασθένειας συνδεόμενης με κυοφορία. Η άδεια ασθένειας δεν δύναται να παραταθεί πέραν της διάρκειας απόσπασης του ενδιαφερομένου.
   4.   Ωστόσο, ο ΑΕΕ ο οποίος υπήρξε θύμα ατυχήματος συνδεόμενου με την εργασία του, το οποίο συνέβη στη διάρκεια της απόσπασης, συνεχίζει να εισπράττει το πλήρες ποσό των αποζημιώσεων των παραγράφων 1 και 2 του άρθρου 15, καθ’ όλη τη διάρκεια της ανικανότητάς του προς εργασία και μέχρι το τέλος της διάρκειας της απόσπασης.
   Άρθρο 12
   Ετήσια άδεια, ειδική άδεια και αργίες
   1.   Ο ΑΕΕ δικαιούται δυόμισι εργάσιμες ημέρες αδείας ανά πλήρη μήνα υπηρεσίας (30 ημέρες ανά ημερολογιακό έτος).
   2.   Η άδεια υπόκειται σε προηγούμενη έγκριση της υπηρεσίας στην οποία έχει τοποθετηθεί ο ΑΕΕ.
   3.   Ο ΑΕΕ δύναται, με αιτιολογημένη αίτησή του, να λαμβάνει ειδική άδεια στις εξής περιπτώσεις:

               —

               γάμος του ΑΕΕ: δύο ημέρες,

               —

               σοβαρή ασθένεια του/της συζύγου: μέχρι τρεις ημέρες το χρόνο,

               —

               θάνατος του/της συζύγου: τέσσερις ημέρες,

               —

               σοβαρή ασθένεια ανιόντος: μέχρι δύο ημέρες το χρόνο,

               —

               θάνατος ανιόντος: δύο ημέρες,

               —

               γέννηση τέκνου: δέκα ημέρες που λαμβάνονται το μήνα που έπεται της γέννησης,

               —

               μετακόμιση ενόψει της ανάληψης καθηκόντων: έως δύο ημέρες,

               —

               σοβαρή ασθένεια τέκνου: μέχρι δύο ημέρες το χρόνο,

               —

               θάνατος τέκνου: τέσσερις ημέρες.

         Πρόσθετη ειδική άδεια δύο ημερών ανά δωδεκάμηνο δύναται να ληφθεί με δεόντως αιτιολογημένη αίτηση του ενδιαφερομένου.
   4.   Κατόπιν δεόντως αιτιολογημένης αίτησης του εργοδότη του ΑΕΕ, είναι δυνατόν να χορηγηθούν από τη ΓΓΣ, έως και δύο ημέρες ειδικής άδειας ανά περίοδο δώδεκα μηνών. Οι αιτήσεις εξετάζονται για κάθε περίπτωση μεμονωμένα.
   5.   Στην περίπτωση εργασίας με μειωμένο ωράριο η ετήσια άδεια ελαττώνεται ανάλογα.
   6.   Καμία απόδοση χρημάτων δεν διενεργείται για ημέρες ετήσιας άδειας που δεν έχουν ληφθεί στο τέλος της περιόδου απόσπασης.
   7.   Η παράγραφος 3 του παρόντος άρθρου δεν εφαρμόζεται στους ΑΕΕ των οποίων η διάρκεια απόσπασης είναι κατώτερη των έξι μηνών. Ωστόσο, ο ΑΕΕ του οποίου η διάρκεια απόσπασης είναι κατώτερη των έξι μηνών δύναται να λαμβάνει, βάσει αιτιολογημένης αίτησης εκ μέρους του, ειδική άδεια βάσει απόφασης του γενικού διευθυντή της υπηρεσίας στην οποία υπηρετεί. Η εν λόγω ειδική άδεια δεν δύναται να υπερβαίνει τρεις ημέρες για ολόκληρη την περίοδο της απόσπασης. Πριν παραχωρήσει την άδεια, ο προαναφερόμενος αρμόδιος πρέπει να συμβουλεύεται το γενικό διευθυντή του προσωπικού και της διοίκησης.
   Άρθρο 13
   Άδεια μητρότητας
   1.   Σε περίπτωση τοκετού, η ΑΕΕ δικαιούται άδεια μητρότητας είκοσι εβδομάδων, κατά την οποία εισπράττει τις αποζημιώσεις που προβλέπονται από το άρθρο 15. Η άδεια αρχίζει το νωρίτερο έξι εβδομάδες πριν από την πιθανή ημερομηνία τοκετού που αναφέρεται στο πιστοποιητικό και λήγει το νωρίτερο δεκατέσσερις εβδομάδες μετά την ημερομηνία του τοκετού. Σε περίπτωση πολλαπλού ή πρόωρου τοκετού ή γέννησης ανάπηρου τέκνου, η διάρκεια της άδειας ανέρχεται σε εικοσιτέσσερις εβδομάδες. Για τους σκοπούς της παρούσας διάταξης, πρόωρος είναι ο τοκετός ο οποίος λαμβάνει χώρα πριν από το τέλος της 34ης εβδομάδας της εγκυμοσύνης.
   2.   Στις περιπτώσεις που η εθνική νομοθεσία του εργοδότη της ΑΕΕ προβλέπει μεγαλύτερη άδεια μητρότητας, η απόσπαση αναστέλλεται για το διάστημα που υπερβαίνει την περίοδο που χορηγήθηκε από την ΓΓΣ. Στην περίπτωση αυτή, στο τέλος της απόσπασης, και εφόσον δικαιολογείται από το συμφέρον της ΓΓΣ, προστίθεται στην απόσπαση περίοδος ίση προς τη διάρκεια της αναστολής της.
   3.   Η ΑΕΕ έχει την εναλλακτική δυνατότητα να ζητήσει αναστολή της απόσπασης για διάστημα ίσο προς τη συνολική άδεια μητρότητας που χορηγήθηκε. Στην περίπτωση αυτή, στο τέλος της απόσπασης και εφόσον το επιτρέπουν τα συμφέροντα της ΓΓΣ, προστίθεται περίοδος ίση προς τη διάρκεια της αναστολής.
   Άρθρο 14
   Διαχείριση και έλεγχος
   Η διαχείριση και ο έλεγχος των αδειών ανατίθενται στη διοίκηση της ΓΓΣ. Ο έλεγχος του ωραρίου εργασίας και των απουσιών ανατίθεται στη Γενική Διεύθυνση ή στην υπηρεσία στην οποία υπηρετεί ο ΑΕΕ.
   ΚΕΦΑΛΑΙΟ III
   ΑΠΟΖΗΜΙΩΣΕΙΣ ΚΑΙ ΔΑΠΑΝΕΣ
   Άρθρο 15
   Αποζημίωση
   1.   Ο ΑΕΕ δικαιούται, για όλο το διάστημα της απόσπασής του, ημερήσια αποζημίωση διαμονής. Εάν η απόσταση μεταξύ του τόπου προέλευσης και του τόπου απόσπασης είναι ίση ή κατώτερη των 150 χιλιομέτρων, η αποζημίωση ανέρχεται σε 29,44 ευρώ. Εάν η απόσταση αυτή είναι ανώτερη των 150 χιλιομέτρων, η αποζημίωση ανέρχεται σε 117,74 ευρώ.
   2.   Εάν τα έξοδα μετακόμισης δεν του αποδόθηκαν ούτε από την ΓΓΣ ούτε από τον εργοδότη του, ο ΑΕΕ δικαιούται πρόσθετη μηνιαία αποζημίωση καταβαλλόμενη σύμφωνα με τον κατωτέρω πίνακα:

               Απόσταση μεταξύ του τόπου προέλευσης και του τόπου απόσπασης (km)

               Ποσό σε ευρώ

               0 έως 150

               0

               > 150

               75,68

               > 300

               134,54

               > 500

               218,65

               > 800

               353,20

               > 1 300

               555,03

               > 2 000

               664,37

         Η αποζημίωση αυτή καταβάλλεται στο τέλος κάθε μηνός. Οφείλεται έως το τέλος του μηνός κατά τον οποίο ο ΑΕΕ έχει, ενδεχομένως, μετακομίσει, δυνάμει του άρθρου 19 παράγραφος 1.
   3.   Οι αποζημιώσεις αυτές οφείλονται για τα χρονικά διαστήματα αποστολής, ετήσιας άδειας, άδειας μητρότητας, ειδικής άδειας και αργιών που χορηγούνται από την ΓΓΣ.
   4.   Κατά την ανάληψη των καθηκόντων του, ο ΑΕΕ δικαιούται προκαταβολή ίση προς 75 ημερήσιες αποζημιώσεις διαμονής, η δε καταβολή της συνεπάγεται απώλεια κάθε δικαιώματος νέων αποζημιώσεων διαβίωσης για την περίοδο στην οποία αντιστοιχεί. Σε περίπτωση που τα καθήκοντα του ΑΕΕ στη ΓΓΣ λήξουν οριστικά προτού παρέλθει η περίοδος που λαμβάνεται υπόψη για τον υπολογισμό της προκαταβολής, ο ΑΕΕ επιστρέφει υποχρεωτικά το τμήμα της προκαταβολής που αντιστοιχεί στο υπόλοιπο της περιόδου αυτής.
   5.   Κατά την ανταλλαγή επιστολών που προβλέπεται από την παράγραφο 5 του άρθρου 1, η ΓΓΣ ενημερώνεται σχετικά με κάθε παροχή ανάλογη με εκείνες των παραγράφων 1, 2, 7 και 8 του παρόντος άρθρου την οποία εισπράττει ο ΑΕΕ. Τα σχετικά ποσά αφαιρούνται από τις αντίστοιχες αποζημιώσεις που καταβάλλει η ΓΓΣ.
   6.   Οι ημερήσιες και μηνιαίες αποζημιώσεις αναπροσαρμόζονται κάθε χρόνο, δίχως αναδρομικό αποτέλεσμα, ανάλογα με την αναπροσαρμογή των βασικών αποδοχών των υπαλλήλων της Κοινότητας στις Βρυξέλλες και στο Λουξεμβούργο.
   7.   Για τον ΑΕΕ τον τοποθετημένο σε γραφείο συνδέσμου της ΓΓΣ ή σε οιονδήποτε άλλο τόπο στον οποίο η Ένωση δρα βάσει απόφασης του Συμβουλίου, οι αναφερόμενες στις παραγράφους 1 και 2 αποζημιώσεις είναι δυνατόν να αντικατασταθούν από επίδομα στέγης, με αιτιολογημένη απόφαση του Γενικού Διευθυντή Προσωπικού και Διοίκησης, εφόσον δικαιολογείται από συνθήκες που συνδέονται με το κόστος της διαμονής στη χώρα όπου βρίσκεται ο τόπος απόσπασης.
   8.   Μια ειδική αποζημίωση, καθοριζόμενη σε συνάρτηση με τον τόπο απόσπασης, σε περίπτωση που ο τόπος αυτός βρίσκεται εκτός της ΕΕ, προκειμένου να ληφθεί υπόψη το κόστος ζωής ή οι ιδιαιτέρως δύσκολες συνθήκες διαβίωσης, δύναται να λαμβάνεται με αιτιολογημένη απόφαση του Γενικού Διευθυντή Προσωπικού και Διοίκησης. Η εν λόγω αποζημίωση καταβάλλεται μηνιαίως και καθορίζεται σε 10 έως 15 % του βασικού μισθού υπαλλήλου βαθμού AD 6 ή AST 4, κλιμάκιο 1, ανάλογα με την ομάδα καθηκόντων προς την οποία εξομοιώνεται ο ΑΕΕ.
   Άρθρο 16
   Πρόσθετη κατ’ αποκοπή αποζημίωση
   1.   Ο ΑΕΕ, εκτός εάν ο τόπος προέλευσής του ευρίσκεται σε απόσταση ίση ή κατώτερη των 150 χιλιομέτρων από τον τόπο της απόσπασής του, δικαιούται κατά περίπτωση πρόσθετη κατ’ αποκοπή αποζημίωση, ίση προς τη διαφορά μεταξύ των ακαθάριστων ετήσιων αποδοχών (μείον τα οικογενειακά επιδόματα) που του καταβάλλει ο εργοδότης του συν το ποσό των ενδεχόμενων αποζημιώσεων που του καταβάλλει η ΓΓΣ, δυνάμει του άρθρου 15, αφενός, και των βασικών αποδοχών υπαλλήλου κλιμακίου 1 των βαθμών AD 6 ή AST 4, κλιμάκιο 1, αφετέρου, ανάλογα με την ομάδα καθηκόντων προς την οποία εξομοιώνεται ο ΑΕΕ.
   2.   Η αποζημίωση αυτή αναπροσαρμόζεται άπαξ του έτους, χωρίς αναδρομικό αποτέλεσμα, ανάλογα με την αναπροσαρμογή των βασικών αποδοχών των υπαλλήλων της Κοινότητας.
   Άρθρο 17
   Τόπος πρόσληψης, απόσπασης, προέλευσης και επιστροφής
   1.   Για τους σκοπούς του παρόντος καθεστώτος, νοείται ως:

               —

               τόπος πρόσληψης, ο τόπος στον οποίο ο ΑΕΕ ασκούσε τα καθήκοντά του για τον εργοδότη του ακριβώς πριν από την απόσπασή του,

               —

               τόπος απόσπασης, ο τόπος στον οποίο ευρίσκεται η υπηρεσία ή το γραφείο της ΓΓΣ στην οποία έχει τοποθετηθεί ο ΑΕΕ, ή ο τόπος στον οποίο ο ΑΕΕ δρα βάσει απόφασης του Συμβουλίου,

               —

               τόπος προέλευσης, ο τόπος στον οποίο βρίσκεται η έδρα του εργοδότη του,

               —

               τόπος επιστροφής, ο τόπος στον οποίο ο ΑΕΕ θα ασκήσει την κύρια δραστηριότητά του μετά τη λήξη της απόσπασης.

         2.   Εάν είτε ο τόπος πρόσληψης είτε ο τόπος επιστροφής βρίσκεται εκτός του εδάφους της Ευρωπαϊκής Ένωσης ή σε κράτος μέλος διαφορετικό από εκείνο στο οποίο βρίσκεται η έδρα του εργοδότη του ΑΕΕ, ή εάν ο ΑΕΕ δεν ασκήσει επαγγελματική δραστηριότητα μετά τη λήξη της απόσπασής του, ο τόπος προέλευσης θεωρείται είτε ως τόπος πρόσληψης είτε ως τόπος επιστροφής, κατά περίπτωση.
   Ο τόπος πρόσληψης, ο ή οι τόποι απόσπασης και ο τόπος προέλευσης καθορίζονται στην ανταλλαγή επιστολών που αναφέρεται στο άρθρο 1 παράγραφος 5. Ο τόπος επιστροφής καθορίζεται βάσει δήλωσης του εργοδότη του ΑΕΕ.
   3.   Για την εφαρμογή του παρόντος άρθρου, περιστάσεις προκύπτουσες από καθήκοντα που εκτελεί ο ΑΕΕ για κράτος μέλος διαφορετικό από εκείνο του τόπου απόσπασης ή για διεθνή οργανισμό, δεν λαμβάνονται υπόψη.
   Άρθρο 18
   Έξοδα ταξιδίου
   1.   Ο ΑΕΕ του οποίου ο τόπος πρόσληψης ευρίσκεται σε απόσταση άνω των 150 χιλιομέτρων από τον τόπο απόσπασής του, δικαιούται απόδοση των εξόδων ταξιδίου κατά την έναρξη της απόσπασης:

               α)

               για τον ίδιο/την ίδια·

               β)

               για την/τον σύζυγο του/της και τα συντηρούμενα τέκνα, υπό τον όρο ότι τα πρόσωπα αυτά συμβιώνουν με τον ΑΕΕ και εφόσον τα έξοδα μετακόμισης επιστρέφονται από την ΓΓΣ.

         2.   Πλην της περιπτώσεως αεροπορικού ταξιδίου, το αποδιδόμενο ποσό είναι κατ’ αποκοπή και περιορίζεται στην τιμή σιδηροδρομικού εισιτηρίου δεύτερης θέσης, χωρίς επιβάρυνση. Το ίδιο ισχύει για τα ταξίδια με ιδιωτικό αυτοκίνητο. Εάν η σιδηροδρομική διαδρομή υπερβαίνει τα 500 χιλιόμετρα ή εάν η συνήθης διαδρομή περιλαμβάνει θαλάσσιο διάπλου, η επιστροφή του αεροπορικού εισιτηρίου μπορεί να φθάνει μέχρι το κόστος αεροπορικού εισιτηρίου με μειωμένο τιμολόγιο (PEX ή APEX), εφόσον προσκομισθούν τα εισιτήρια και τα δελτία επιβίβασης.
   3.   Ο ΑΕΕ δικαιούται για τον ίδιο και, κατά περίπτωση, για τα πρόσωπα που αναφέρει το στοιχείο β) της παραγράφου 1, απόδοση εξόδων ταξιδίου προς τον τόπο επιστροφής κατά τη λήξη της απόσπασης και μέχρι των ανωτέρω ορίων. Η απόδοση αυτή δεν μπορεί να συνεπάγεται καταβολή ποσού υψηλότερου από εκείνο που θα εδικαιούτο εάν επέστρεφε στον τόπο πρόσληψής του.
   4.   Εάν ο ΑΕΕ έχει προβεί σε μετακόμιση από τον τόπο πρόσληψης στον τόπο της απόσπασής του, δικαιούται κάθε έτος ένα κατ’ αποκοπή ποσό ίσο προς την τιμή εισιτηρίου επιστροφής από τον τόπο απόσπασης στον τόπο προέλευσής του, για τον ίδιο, την/τον σύζυγό του/της και τα τυχόν εξαρτώμενα τέκνα, με βάση τις ισχύουσες στην ΓΓΣ διατάξεις.
   Άρθρο 19
   Έξοδα μετακόμισης
   1.   Ο ΑΕΕ δικαιούται να μετακομίσει την οικοσκευή και τα προσωπικά του αντικείμενα από τον τόπο πρόσληψής του στον τόπο απόσπασής του, με έξοδα της ΓΓΣ και κατόπιν της εκ των προτέρων έγκρισής της, σύμφωνα με τους ισχύοντες κανόνες της ΓΓΣ όσον αφορά την απόδοση των εξόδων μετακόμισης, και εφόσον πληρούνται οι ακόλουθοι όροι:

               α)

               η διάρκεια της αρχικής περιόδου απόσπασης πρέπει να είναι δύο ετών·

               β)

               η απόσταση μεταξύ του τόπου πρόσληψης του ΑΕΕ και του τόπου της απόσπασης πρέπει να είναι τουλάχιστον 100 χιλιόμετρα·

               γ)

               η μετακόμιση πρέπει να έχει ολοκληρωθεί εντός εξαμήνου από την ημερομηνία έναρξης της απόσπασης·

               δ)

               η σχετική έγκριση πρέπει να έχει ζητηθεί τουλάχιστον δύο μήνες πριν από την προβλεπόμενη ημερομηνία μετακόμισης·

               ε)

               τα έξοδα μετακόμισης δεν καλύπτονται από τον εργοδότη·

               στ)

               ο ΑΕΕ οφείλει να προσκομίσει το πρωτότυπο των προσφορών, αποδείξεων και τιμολογίων στην ΓΓΣ, καθώς και ένα πιστοποιητικό του εργοδότη του με το οποίο να βεβαιώνεται ότι ο τελευταίος δεν αναλαμβάνει τα έξοδα μετακόμισης.

         2.   Υπό την επιφύλαξη της παραγράφου 3, στις περιπτώσεις που τα έξοδα της μετακόμισης στον τόπο απόσπασης έχουν αποδοθεί από τη ΓΓΣ, ο ΑΕΕ δικαιούται στο τέλος της απόσπασης και μετά από προηγούμενη έγκριση, απόδοση των εξόδων μετακόμισης από τον τόπο της απόσπασης στον τόπο επιστροφής, σύμφωνα με τους ισχύοντες στη ΓΓΣ κανόνες τους σχετικούς με την απόδοση εξόδων μετακόμισης, εφόσον πληρούνται οι ανωτέρω όροι των στοιχείων δ) και ε) της παραγράφου 1 και οι εξής περαιτέρω όροι:

               α)

               η μετακόμιση δεν μπορεί να γίνει ενωρίτερα από έξι μήνες πριν από τη λήξη της απόσπασης·

               β)

               η μετακόμιση πρέπει να έχει ολοκληρωθεί εντός των έξι μηνών που έπονται της λήξης της απόσπασης·

               γ)

               το ποσό των εξόδων μετακόμισης που αποδίδεται από τη ΓΓΣ για τη μετακόμιση στο τέλος της απόσπασης δεν δύναται να υπερβαίνει το ποσό των εξόδων της μετακόμισης που θα εδικαιούτο εάν επέστρεφε στον τόπο πρόσληψής του·

               δ)

               διαβιβάζονται στη ΓΓΣ τα πρωτότυπα έντυπα των προσφορών και η απόδειξη της μετακόμισης, καθώς και βεβαίωση του εργοδότη του ΑΕΕ ότι δεν αναλαμβάνει να καλύψει το σύνολο ή μέρος των εξόδων της μετακόμισης.

         3.   Ο ΑΕΕ η απόσπαση του οποίου τερματίζεται με δική του αίτηση ή κατόπιν αιτήσεως του εργοδότη του, εντός δύο ετών από την έναρξη της απόσπασης, δεν δικαιούται απόδοση των εξόδων μετακόμισης στο τέλος της απόσπασης.
   Άρθρο 20
   Αποστολές και έξοδα αποστολής
   1.   Ο ΑΕΕ μπορεί να σταλεί σε αποστολή, τηρουμένων των διατάξεων του άρθρου 4.
   2.   Τα έξοδα αποστολής του αποδίδονται σύμφωνα με τους κανόνες και όρους που ισχύουν στη ΓΓΣ.
   Άρθρο 21
   Επιμόρφωση
   Ο ΑΕΕ δικαιούται να συμμετέχει στις επιμορφωτικές δράσεις που διοργανώνει η ΓΓΣ, εφόσον το δικαιολογεί το συμφέρον της ΓΓΣ. Κατά τη λήψη της απόφασης για συμμετοχή του ΑΕΕ σε δράσεις αυτού του είδους, λαμβάνονται υπόψη τα εύλογα συμφέροντά του, ιδίως από την άποψη της εξέλιξης της σταδιοδρομίας του μετά την απόσπαση.
   Άρθρο 22
   Διοικητικές διατάξεις
   1.   Ο ΑΕΕ παρουσιάζεται την πρώτη ημέρα της απόσπασής του στην αρμόδια υπηρεσία της Γενικής Διεύθυνσης Προσωπικού και Διοίκησης για τη διεκπεραίωση των σχετικών διοικητικών διατυπώσεων. Αναλαμβάνει υπηρεσία την πρώτη ή τη δέκατη έκτη ημέρα του μηνός.
   2.   Ο ΑΕΕ ο αποσπασμένος σε γραφείο συνδέσμου της ΓΓΣ παρουσιάζεται στην αρμόδια υπηρεσία της ΓΓΣ στον τόπο της απόσπασής του.
   3.   Οι πληρωμές γίνονται από την αρμόδια υπηρεσία της ΓΓΣ σε ευρώ προς τραπεζικό λογαριασμό που ανοίγεται σε τραπεζικό ίδρυμα στις Βρυξέλλες. Όσον αφορά τον ΑΕΕ τον αποσπασμένο σε άλλο τόπο πλην των Βρυξελλών, οι πληρωμές δύνανται να γίνονται σε ευρώ προς τραπεζικό λογαριασμό που ανοίγεται σε τραπεζικό ίδρυμα είτε στις Βρυξέλλες είτε στον τόπο προέλευσης του ΑΕΕ. Το επίδομα στέγης δύναται να καταβάλλεται σε άλλο νόμισμα σε τραπεζικό λογαριασμό που ανοίγεται σε τραπεζικό ίδρυμα στον τόπο απόσπασης.
   ΚΕΦΑΛΑΙΟ IV
   ΑΠΟΣΠΑΣΜΕΝΟΙ ΕΘΝΙΚΟΙ ΕΜΠΕΙΡΟΓΝΩΜΟΝΕΣ ΒΡΑΧΕΙΑΣ ΔΙΑΡΚΕΙΑΣ ΧΩΡΙΣ ΕΞΟΔΑ
   Άρθρο 23
   ΑΕΕ βραχείας διάρκειας χωρίς έξοδα
   1.   Για τους σκοπούς της παρούσας απόφασης, ως ΑΕΕ βραχείας διάρκειας χωρίς έξοδα (ΑΕΕ-ΒΔΧΕ) νοείται ο πολύ εξειδικευμένος ΑΕΕ η απόσπαση του οποίου πραγματοποιείται με σκοπό την εκτέλεση εξειδικευμένων καθηκόντων για διάστημα τριών μηνών το πολύ. Η απόσπαση αυτή δεν συνεπάγεται την καταβολή καμίας αποζημίωσης ή δαπάνης από το Συμβούλιο πλην, κατά περίπτωση, εκείνων που προβλέπονται στο άρθρο 28 και με την επιφύλαξη διαφορετικής συμφωνίας μεταξύ της ΓΣΣ και της διοίκησης που αποσπά τον ΑΕΕ-ΒΔΧΕ.
   2.   Ο ΑΕΕ-ΒΔΧΕ δεν δύναται να αποσπασθεί παρά μόνον σε εξαιρετικές περιπτώσεις, κατόπιν άδειας του αναπληρωτή Γενικού Γραμματέα. Η απόσπαση ενός ΑΕΕ-ΒΔΧΕ δεν δύναται να αφορά παρά μόνον την εκτέλεση καθηκόντων τα οποία θα ήταν δύσκολο να εξασφαλίσει η ΓΣΣ εντός πολύ σύντομης χρονικής προθεσμίας. Πρόκειται για:

               —

               διερευνητικές αποστολές,

               —

               τον προγραμματισμό και την αξιολόγηση συγκεκριμένων επιχειρήσεων διαχείρισης κρίσεων,

               —

               τη συμμετοχή σε συγκεκριμένες ασκήσεις διαχείρισης κρίσεων.

         3.   Με την επιφύλαξη των άρθρων 23 έως 28, το καθεστώς που προβλέπεται στα άρθρα 1 έως 14 και 20 έως 22 εφαρμόζεται επίσης στους ΑΕΕ-ΒΔΧΕ.
   4.   Με την επιφύλαξη του άρθρου 5, η συμπεριφορά του ΑΕΕ-ΒΔΧΕ πρέπει πάντα να αντικατοπτρίζει το γεγονός ότι είναι αποσπασμένος στο Συμβούλιο και πρέπει πάντα να είναι προσαρμοσμένη στην αξιοπρέπεια του λειτουργήματός του.
   Άρθρο 24
   Διάρκεια της απόσπασης
   1.   Το διάστημα του άρθρου 23 παράγραφος 1 μπορεί να παραταθεί άπαξ για μέγιστη περίοδο τριών μηνών.
   2.   Ο ΑΕΕ-ΒΔΧΕ ο οποίος έχει ήδη αποσπασθεί στη ΓΓΣ δύναται να αποσπασθεί εκ νέου σύμφωνα με τους κανόνες που καθορίζονται στην παρούσα απόφαση και πάντοτε υπό τους ακόλουθους όρους:

               —

               να έχει παρέλθει περίοδος τουλάχιστον ενός έτους μεταξύ του τέλους της προηγούμενης περιόδου απόσπασης και της αρχής της νέας εάν ο ΑΕΕ αποσπάται με το καθεστώς του παρόντος κεφαλαίου,

               —

               να έχει παρέλθει περίοδος τουλάχιστον τριών ετών μεταξύ του τέλους της προηγούμενης περιόδου απόσπασης και της αρχής της νέας εάν ο ΑΕΕ αποσπάται με το καθεστώς του άρθρου 1 της παρούσας απόφασης.

         3.   Σε εξαιρετικές περιπτώσεις, η περίοδος που αναφέρεται στην πρώτη περίπτωση της παραγράφου 2 δύναται να συντομευθεί με απόφαση του αναπληρωτή γενικού γραμματέα.
   Άρθρο 25
   Πεδίο εφαρμογής
   1.   Στην ανταλλαγή επιστολών που προβλέπεται στο άρθρο 1 παράγραφος 5 αναφέρεται το αρμόδιο πρόσωπο εντός της γενικής διεύθυνσης ή διεύθυνσης, μονάδας, αποστολής ή άσκησης στην οποία θα αποσπασθεί ο ΑΕΕ-ΧΕ, καθώς και λεπτομερής περιγραφή των καθηκόντων που αυτός καλείται να εκτελέσει.
   2.   Όσον αφορά τα συγκεκριμένα καθήκοντά του, ο ΑΕΕ-ΒΔΧΕ λαμβάνει οδηγίες από το αρμόδιο πρόσωπο που αναφέρεται στην παράγραφο 1.
   Άρθρο 26
   Ασφάλιση
   Με την επιφύλαξη του άρθρου 28 και κατά παρέκκλιση του άρθρου 9 παράγραφος 2, ο ΑΕΕ-ΒΔΧΕ δεν καλύπτεται από τη ΓΓΣ κατά των κινδύνων ατυχημάτων.
   Άρθρο 27
   Όροι εργασίας
   1.   Κατά παρέκκλιση του άρθρου 10 παράγραφος 1, ο ΑΕΕ-ΒΔΧΕ οφείλει να τηρεί τους κανόνες ως προς το ωράριο εργασίας που ισχύουν στον τόπο απόσπασής του. Οι κανόνες αυτοί μπορούν να τροποποιηθούν από το αρμόδιο πρόσωπο εντός της διοικητικής μονάδας, αποστολής ή άσκησης στην οποία έχει αποσπασθεί ο ΑΕΕ-ΒΔΧΕ λόγω των υπηρεσιακών αναγκών.
   2.   Κατά παρέκκλιση του άρθρου 10 παράγραφος 2 δεύτερη φράση, ο ΑΕΕ-ΒΔΧΕ εργάζεται αποκλειστικά με πλήρες ωράριο κατά τη διάρκεια της απόσπασής του.
   3.   Το άρθρο 10 παράγραφος 4 δεν εφαρμόζεται στους ΑΕΕ-ΒΔΧΕ.
   4.   Η διαχείριση και ο έλεγχος των παρουσιών και των αδειών του ΑΕΕ-ΒΔΧΕ ανατίθενται στο αρμόδιο πρόσωπο του άρθρου 25 παράγραφος 2.
   5.   Οι παράγραφοι 3, 4 και 7 του άρθρου 12 δεν βρίσκουν εφαρμογή στον ΑΕΕ-ΒΔΧΕ. Πάντως, ο ΑΕΕ-ΒΔΧΕ δύναται να λαμβάνει, βάσει δεόντως αιτιολογημένης αίτησης του ίδιου, ειδική άδεια με απόφαση του γενικού διευθυντή της υπηρεσίας στην οποία βρίσκεται αποσπασμένος. Η εν λόγω ειδική άδεια δεν δύναται να υπερβαίνει τις 3 ημέρες καθ’ όλη τη διάρκεια της απόσπασης. Προτού χορηγήσει την άδεια, ο προαναφερόμενος υπεύθυνος οφείλει να υποβάλει το σχετικό αίτημα στο γενικό διευθυντή προσωπικού και διοίκησης.
   Άρθρο 28
   Αποστολές
   1.   Εάν ο ΑΕΕ-ΒΔΧΕ συμμετέχει σε αποστολές σε τόπο διαφορετικό από τον τόπο απόσπασής του, τα έξοδα του αποδίδονται σύμφωνα με τους κανόνες που ισχύουν για την επιστροφή των εξόδων των αποστολών των υπαλλήλων, εκτός εάν έχει συμφωνηθεί άλλος διακανονισμός μεταξύ της ΓΓΣ και της διοίκησης που αποσπά τον ΑΕΕ-ΒΔΧΕ.
   2.   Εάν, στο πλαίσιο αποστολής, η ΓΓΣ παρέχει στους υπαλλήλους ειδική ασφάλιση υψηλού κινδύνου, η ασφάλιση αυτή παρέχεται επίσης στον ΑΕΕ-ΒΔΧΕ που συμμετέχει στην ίδια αποστολή.
   3.   Ο ΑΕΕ-ΒΔΧΕ που συμμετέχει σε αποστολή εκτός του εδάφους της ΕΕ υπόκειται στις ρυθμίσεις ασφαλείας που ισχύουν στη ΓΓΣ στο πλαίσιο των εν λόγω αποστολών.
   ΚΕΦΑΛΑΙΟ V
   ΕΦΑΡΜΟΓΗ ΤΟΥ ΚΑΘΕΣΤΩΤΟΣ ΣΤΟ ΑΠΟΣΠΑΣΜΕΝΟ ΣΤΡΑΤΙΩΤΙΚΟ ΠΡΟΣΩΠΙΚΟ ΤΩΝ ΚΡΑΤΩΝ ΜΕΛΩΝ
   Άρθρο 29
   Καθεστώς των αποσπασμένων στρατιωτικών
   Υπό την επιφύλαξη των διατάξεων των άρθρων 30 έως 42, το καθεστώς των προηγούμενων κεφαλαίων εφαρμόζεται και στο αποσπασμένο στη ΓΓΣ στρατιωτικό προσωπικό για να συγκροτήσει το Στρατιωτικό Επιτελείο της Ευρωπαϊκής Ένωσης σύμφωνα με την απόφαση 2001/80/ΚΕΠΠΑ του Συμβουλίου, της 22ας Ιανουαρίου 2001, για τη σύσταση του Στρατιωτικού Επιτελείου της Ευρωπαϊκής Ένωσης (2).
   Άρθρο 30
   Όροι
   Οι αποσπασμένοι στρατιωτικοί απαιτείται να υπηρετούν εμμίσθως στις ένοπλες δυνάμεις ενός κράτους μέλους κατά τη διάρκεια της απόσπασής τους και να έχουν την υπηκοότητα κράτους μέλους.
   Άρθρο 31
   Πρόσληψη
   Κατά παρέκκλιση από το δεύτερο εδάφιο της παραγράφου 3 του άρθρου 1, τους όρους πρόσληψης των αποσπασμένων στρατιωτικών ορίζει ο Γενικός Γραμματέας/Ύπατος Εκπρόσωπος.
   Άρθρο 32
   Ανταλλαγή επιστολών
   Για την εφαρμογή της παραγράφου 5 του άρθρου 1, η ανταλλαγή επιστολών πραγματοποιείται μεταξύ του Γενικού Γραμματέα/Ύπατου Εκπροσώπου και της Μόνιμης Αντιπροσωπείας του οικείου κράτους μέλους. Η εν λόγω ανταλλαγή επιστολών πρέπει επίσης να αναφέρει οιονδήποτε τυχόν περιορισμό όσον αφορά τη συμμετοχή του ΑΕΕ σε αποστολές.
   Άρθρο 33
   Διάρκεια απόσπασης
   1.   Κατά παρέκκλιση εκ του άρθρου 2 παράγραφος 1, η διάρκεια απόσπασης δεν μπορεί να είναι μικρότερη εξαμήνου ούτε ανώτερη των τριών ετών και μπορεί να παραταθεί διαδοχικά έως τέσσερα έτη συνολικά.
   2.   Κατά παρέκκλιση από το στοιχείο β) του άρθρου 2 παράγραφος 4, και πλην εξαιρετικών περιπτώσεων, πρέπει να έχουν παρέλθει τουλάχιστον τρία έτη μεταξύ του τέλους της προηγούμενης περιόδου απόσπασης και της αρχής νέας, εφόσον τη δικαιολογούν περιστάσεις και σε συμφωνία με το Γενικό Γραμματέα /Ύπατο Εκπρόσωπο.
   Άρθρο 34
   Καθήκοντα
   Κατά παρέκκλιση από την παράγραφο 1 του άρθρου 4, οι αποσπασμένοι στρατιωτικοί που ενεργούν υπό την εποπτεία του Γενικού Γραμματέα/Ύπατου Εκπροσώπου, εκτελούν τις αποστολές και εκπληρώνουν τα καθήκοντα και τις λειτουργίες που τους ανατίθενται σύμφωνα με το παράρτημα της απόφασης 2001/80/ΚΕΠΠΑ.
   Άρθρο 35
   Δέσμευση προς τα έξω
   Κατά παρέκκλιση από το άρθρο 4 παράγραφος 2, οι αποσπασμένοι στρατιωτικοί δεν δύνανται να δεσμεύουν τη ΓΓΣ προς τα έξω εκτός εάν τους χορηγηθεί ειδική εντολή κατ’ εξουσιοδότηση του Γενικού Γραμματέα/Ύπατου Εκπροσώπου.
   Άρθρο 36
   Διαβάθμιση ασφάλειας
   Κατά παρέκκλιση από την παράγραφο 5 του άρθρου 4, το επίπεδο διαβάθμισης ασφαλείας για τον αποσπασμένο στρατιωτικό, το οποίο δεν μπορεί να είναι κατώτερο του ΑΠΟΡΡΗΤΟΥ, ορίζεται με την ανταλλαγή επιστολών που αναφέρει η παράγραφος 5 του άρθρου 1.
   Άρθρο 37
   Επαγγελματική πείρα
   Κατά παρέκκλιση από την παράγραφο 1 του άρθρου 6, μπορεί να αποσπασθεί στη ΓΓΣ στρατιωτικός που εκτελεί καθήκοντα σχεδιασμού ή μελέτης, ο οποίος επιδεικνύει υψηλό βαθμό ικανότητας για τα προς εκτέλεση καθήκοντα.
   Άρθρο 38
   Αναστολή και λήξη της απόσπασης
   1.   Για την εφαρμογή του άρθρου 7 παράγραφος 1, η άδεια στον αποσπασμένο στρατιωτικό δίδεται από το Γενικό Γραμματέα/Ύπατο Εκπρόσωπο.
   2.   Κατά παρέκκλιση από το άρθρο 8 παράγραφος 2, η απόσπαση μπορεί να τερματιστεί χωρίς προηγούμενη κοινοποίηση αν το απαιτούν τα συμφέροντα της ΓΓΣ ή της εθνικής διοίκησης στην οποία υπάγεται ο αποσπασμένος στρατιωτικός, ή για οποιαδήποτε άλλη ικανή αιτία.
   Άρθρο 39
   Σοβαρή αθέτηση υποχρεώσεων
   1.   Μια απόσπαση είναι δυνατόν να τερματισθεί χωρίς προειδοποίηση σε περίπτωση σοβαρής αθέτησης, εκ προθέσεως ή εξ αμελείας, υποχρεώσεων τις οποίες όφειλε να τηρήσει ο αποσπασμένος στρατιωτικός. Κατά παρέκκλιση από το άρθρο 8 παράγραφος 2 στοιχείο γ), η απόφαση λαμβάνεται από το Γενικό Γραμματέα/Ύπατο Εκπρόσωπο και αφού προηγουμένως δοθεί στον ενδιαφερόμενο η δυνατότητα να απολογηθεί. Ο Γενικός Γραμματέας/Ύπατος Εκπρόσωπος προτού λάβει απόφαση, ενημερώνει σχετικά τον μόνιμο αντιπρόσωπο του κράτους μέλους του οποίου είναι υπήκοος ο αποσπασμένος στρατιωτικός. Συνεπεία της απόφασης αυτής, οι αποζημιώσεις των άρθρων 18 και 19 δεν χορηγούνται.
   Πριν από την απόφαση περί της οποίας το πρώτο εδάφιο, ο Γενικός Γραμματέας/Ύπατος Εκπρόσωπος δύναται να θέσει σε αναστολή τον αποσπασμένο στρατιωτικό, εφόσον του αποδίδεται σοβαρή αθέτηση υποχρεώσεων και αφού προηγουμένως του δοθεί η δυνατότητα να απολογηθεί. Οι αποζημιώσεις των άρθρων 15 και 16 δεν χορηγούνται κατά τη διάρκεια της αναστολής η οποία δεν μπορεί να υπερβεί τους τρεις μήνες.
   2.   Ο Γενικός Γραμματέας/Ύπατος Εκπρόσωπος ενημερώνει τις εθνικές αρχές για κάθε παράβαση από τον αποσπασμένο στρατιωτικό του καθεστώτος που καθορίζεται ή των κανόνων που θεσπίζονται με την παρούσα απόφαση.
   3.   Ο αποσπασμένος στρατιωτικός εξακολουθεί να υπόκειται στους εθνικούς πειθαρχικούς κανόνες.
   Άρθρο 40
   Ωράριο εργασίας
   Η παράγραφος 2 του άρθρου 10 δεν ισχύει για τον αποσπασμένο στρατιωτικό.
   Άρθρο 41
   Ειδική άδεια
   Κατά παρέκκλιση από την παράγραφο 4 του άρθρου 12, η ΓΓΣ δύναται να χορηγεί πρόσθετη ειδική άδεια άνευ αποδοχών, προκειμένου για επιμόρφωση από τον εργοδότη και μετά από δεόντως αιτιολογημένη αίτησή του.
   Άρθρο 42
   Αποζημιώσεις
   Κατά παρέκκλιση από την παράγραφο 1 του άρθρου 15 και από το άρθρο 16, η ανταλλαγή επιστολών περί της οποίας η παράγραφος 5 του άρθρου 1 δύναται να ορίζει ότι οι αποζημιώσεις που προβλέπονται στα άρθρα αυτά δεν καταβάλλονται.
   ΚΕΦΑΛΑΙΟ VΙ
   ΤΕΛΙΚΕΣ ΔΙΑΤΑΞΕΙΣ
   Άρθρο 43
   Κατάργηση
   Η απόφαση 2003/479/ΕΚ καταργείται. Ωστόσο, εξακολουθεί να εφαρμόζεται σε όλες τις τρέχουσες, κατά τη στιγμή της έναρξης ισχύος της παρούσας απόφασης, αποσπάσεις, με την επιφύλαξη του άρθρου 44.
   Άρθρο 44
   Έναρξη ισχύος
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   Εφαρμόζεται σε κάθε νέα απόσπαση ή παράταση απόσπασης από την πρώτη ημέρα του μηνός που ακολουθεί την έναρξη ισχύος.

      Βρυξέλλες, 5 Δεκεμβρίου 2007.

            Για το Συμβούλιο

            Ο Πρόεδρος

         J. VIEIRA DA SILVA

      (1)  ΕΕ L 160 της 28.6.2003, σ. 72. Απόφαση όπως τροποποιήθηκε τελευταία με την απόφαση 2007/456/ΕΚ (ΕΕ L 173 της 3.7.2007, σ. 27).

      (2)  ΕΕ L 27 της 30.1.2001, σ. 7. Απόφαση όπως τροποποιήθηκε με την απόφαση 2005/395/ΚΕΠΠΑ (ΕΕ L 132 της 26.5.2005, σ. 17).


title: 2010/203/: Απόφαση του Ευρωπαϊκού Κοινοβουλίου και του Συμβουλίου, της 25ης Μαρτίου 2010 , σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, κατ' εφαρμογή του σημείου 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής, για τη δημοσιονομική πειθαρχία και τη χρηστή δημοσιονομική διαχείριση

text:
               8.4.2010

               EL

               Επίσημη Εφημερίδα της Ευρωπαϊκής Ένωσης

               L 88/16

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 25ης Μαρτίου 2010
   σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, κατ' εφαρμογή του σημείου 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής, για τη δημοσιονομική πειθαρχία και τη χρηστή δημοσιονομική διαχείριση
   (2010/203/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (1), και ιδίως το άρθρο 28,
   τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση (2), και ιδίως το άρθρο 12 παράγραφος 3,
   την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστήθηκε για να παράσχει πρόσθετη στήριξη στους εργαζόμενους που απολύονται και οι οποίοι πλήττονται από τις συνέπειες των μεγάλων διαρθρωτικών αλλαγών στη μορφή του παγκόσμιου εμπορίου και να τους ενισχύσει κατά την επανένταξή τους στην αγορά εργασίας.

               (2)

               Το πεδίο εφαρμογής του ΕΤΠ επεκτάθηκε στις αιτήσεις που υποβάλλονται μετά την 1η Μαΐου 2009 για να συμπεριλάβει τη στήριξη σε εργαζόμενους που απολύθηκαν λόγω της παγκόσμιας οικονομικής και χρηματοπιστωτικής κρίσης.

               (3)

               Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ εντός του ανώτατου ορίου των 500 εκατομμυρίων ευρώ.

               (4)

               Η Λιθουανία υπέβαλε, στις 23 Σεπτεμβρίου 2009, αίτηση κινητοποίησης του ΕΤΠ λόγω απολύσεων στον κλάδο της κατασκευής επίπλων και τη συμπλήρωσε με πρόσθετες πληροφορίες στις 16 Οκτωβρίου 2009. Η αίτηση αυτή πληροί τις απαιτήσεις για τον καθορισμό του ύψους των χρηματοδοτικών συνεισφορών, σύμφωνα με το άρθρο 10 του κανονισμού (ΕΚ) αριθ. 1927/2006 και, επομένως, η Επιτροπή προτείνει να κινητοποιηθεί ποσό 662 088 ευρώ.

               (5)

               Επομένως, θα πρέπει να κινητοποιηθεί το ΕΤΠ για τη χορήγηση της χρηματοδοτικής συνεισφοράς σχετικά με την αίτηση που υπέβαλε η Λιθουανία,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2010, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 662 088 ευρώ σε πιστώσεις αναλήψεως υποχρεώσεων και σε πιστώσεις πληρωμών.
   Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 25 Μαρτίου 2010.

            Για το Ευρωπαϊκό Κοινοβούλιο

            Ο Πρόεδρος

         J. BUZEK

            Για το Συμβούλιο

            Ο Πρόεδρος

         D. LÓPEZ GARRIDO

      (1)  ΕΕ C 139 της 14.6.2006, σ. 1.

      (2)  ΕΕ L 406 της 30.12.2006, σ. 1.